qundao/data-zh-poetry huggingface dataset:
自離富池凡三禱順濟龍求便風皆獲應又風日清霽舟行安穩委曲如所欲感而成詩
作者：張耒
朝代：宋

旗尾指船頭，篙工告風便。
張帆弛雙艣，去勢如脫箭。
船傍兩高山，過目若流電。
波平船穩馳，客寢兀未變。
吾聞西江龍，神力回宇縣。
往來萬夫禱，正直巧獲願。
嗟予何所恃，誠確無所薦。
神豈哀我窮，有賜不待獻。
乃知人窮我，本不坐神譴。
人間事若異，未易以言辯。
坐令千里遠，近若在几研。
慚非謝宣城，攫筆賦浄練。
自黄州至巴河遊靈巖寺觀孫仲謀刑馬壇相傳權于此刑馬祀江神遂提師伐壽春云
作者：張耒
朝代：宋

喬木隔塵埃，華堂敞深僻。
人靜好鳥鳴，睡餘疏雨滴。
悲愁感蕭瑟，弔古披荒寂。
尚溯紫髯翁，誓師沉馬璧。
至安化驛先寄淮陽故人
作者：張耒
朝代：宋

蕭條安化驛，倦客思悠哉。
積水連天闊，青山送客來。
疏籬風捲葉，敗屋雨生苔。
寄語淮陽舊，人今放逐回。
至後早赴館二首·其一
作者：張耒
朝代：宋

紅蠟妝梅冷未黏，柳條偷暖作纖纖。
高樓殘白誰家雪，盡日天寒不捲簾。
至後早赴館二首·其二
作者：張耒
朝代：宋

城圍殘雪寒催曉，宮近晴雲暖欲春。
誰覺風光添一線，玉壺漏水報雞人。
至日有感
作者：張耒
朝代：宋

前年至日在何處，寒事蕭蕭客許昌。
乞火夜溫行客酒，披裘曉冒五更霜。
暮投陽翟荒凉驛，正見人家燈火光。
饑馬卧嘶毛瑟縮，羸童曉對色蒼茫。
二年旅宦孤村僻，東望歸心洛水長。
佳節幾逢長索寞，我生何事苦凄凉。
更無賓客青山滿，只有風霜老樹蒼。
昭代寧須厭留滯，馮公白首任爲郎。
至日有感二首·其一
作者：張耒
朝代：宋

兩逢至日驚身老，遠寄周南覽物悲。
佳節風烟長慘慘，他鄉人物自熙熙。
荆榛崤澠秦關破，草樹芳華隋苑隳。
悵望高歌一回首，茲辰尊酒莫相違。
至日有感二首·其二
作者：張耒
朝代：宋

一卧孤村兩見冬，獨搔華髮思無窮。
荒山極目漫汗雪，老樹當庭晝夜風。
佳節妻兒具樽酒，茅齋斟酌慰愁翁。
未央曉賀瞻天冕，正在爐烟縹緲中。
至日離許州
作者：張耒
朝代：宋

先王重至日，靜息資微陽。
閉關絕商旅，后爲不省方。
我獨何爲者，古寺嚴晨裝。
酌酒飲僮僕，披裘冒朝霜。
眷彼道路人，熙然樂而康。
尊酒迭爲壽，華衣冒鮮粧。
懷古固非士，遠客亦可傷。
悠哉任行止，且復傾吾觴。
與友人論文因以詩投之
作者：張耒
朝代：宋

我雖不知文，嘗聞於達者。
文以意爲車，意以文爲馬。
理强意乃勝，氣盛文如駕。
理惟當即止，妄說即虛假。
氣如决江河，勢盛乃傾瀉。
文莫如六經，此道亦不舍。
但於文最高，窺不見隙罅。
故令後世儒，其能及者寡。
文章古亦衆，其道則一也。
譬如張衆樂，要以歸之雅。
區區爲對偶，此格最污下。
求之古無有，欲學固未暇。
君爲時俊髦，我老安苟且。
聊獻師所傳，無以吾言野。
與李文舉登夢野亭
作者：張耒
朝代：宋

樽俎相逢散百憂，雖非吾土共登樓。
天邊雲送荆王雨，江上楓彫宋玉秋。
華髮不堪懷故國，清杯相與散牢愁。
清談七澤誰强健，莫學騷人賦遠遊。
與潘仲達二首·其一
作者：張耒
朝代：宋

東風沛甘雨，百物一時好。
江南桃李盡，紅紫到百草。
道傍負擔子，寒食歸祭禱。
念我淮上丘，三年不躬掃。
與潘仲達二首·其二
作者：張耒
朝代：宋

淮陽牡丹花，盛不數京洛。
姚黄一枝開，衆艷氣如削。
亭亭風塵表，獨立朝萬萼。
誰知臨老眼，更復美葵藿。
舟中曉思
作者：張耒
朝代：宋

樹色未啼鳥，槳聲初度航。
客燈青映壁，城角冷吹霜。
飄泊年來甚，羈游情易傷。
年豐清潁尾，吾計亦差良。
舟中書事
作者：張耒
朝代：宋

久客益知行路難，鏡中雙鬢不須看。
山川積雪堅冰地，舟楫長淮古汳間。
饋費主人勤俗禮，書來故里勸加餐。
北歸漸踏塵埃道，盡日危亭且看山。
舟次安州孝感縣偶感寒疾卧病舟中復大風不可解舟晚方離去
作者：張耒
朝代：宋

船頭風聲鳴萬鼓，扁舟繫纜沙邊樹。
船中病客晝閉篷，睡起空江日亭午。
雞犬蕭條數家縣，市聲已變淮南語。
長年三老喚不醒，一葉波間去如舞。
舟行六絕·其一
作者：張耒
朝代：宋

獵獵西風秋水清，野花寒草傍流生。
沙邊水鶴待魚立，石底暗蛩先夜鳴。
舟行六絕·其三
作者：張耒
朝代：宋

落景秋雲晚不開，天寒古岸野船回。
初驚波面微瀾起，已覺風前細雨來。
舟行六絕·其二
作者：張耒
朝代：宋

船尾初回轉野灣，波平天浄惜投竿。
飛飛小蝶秋花晚，嘖嘖沙禽野水閒。
舟行六絕·其五
作者：張耒
朝代：宋

天寒野店斷人行，晚繫孤舟浪未平。
半夜西風驚客夢，卧聽寒雨到天明。
舟行六絕·其六
作者：張耒
朝代：宋

渡頭烟雨欲昏天，灣畔枯桑繫客船。
風打篷窗秋浪急，一杯寒酒夜深眠。
舟行六絕·其四
作者：張耒
朝代：宋

渡頭風雨晚生寒，蓑笠漁翁坐釣船。
爲問篷中有魚否，一雙新鱖出籠鮮。
舟行即事二首·其一
作者：張耒
朝代：宋

古岸生微靄，空林挂夕陽。
霞輝明野色，天影戰波光。
集鳥村墟暗，鳴蟲禾黍荒。
秋高孤月靜，天末巧雲長。
沙晚橫歸艇，川晴列去檣。
登臨自多感，何必寄他鄉。
舟行即事二首·其二
作者：張耒
朝代：宋

去去路日遠，行行歲向深。
晚田荒更闊，秋野曉多陰。
岸蓼飛寒蝶，汀沙戲水禽。
迎風蘆顫葉，眩日棗裝林。
早蟹肥堪薦，村醪濁可斟。
不勞頻悵望，處處有鳴砧。
芳華閣
作者：張耒
朝代：宋

玉仗無蹤輦路摧，舊名猶得榜高臺。
月斜曉樹鳴鵯鵊，日暖春蕪放雉媒。
清洛夜聲縈谷轉，錦屏晴色照人來。
悽凉滿眼興亡恨，誰是蕪城作賦才。
苦寒二首·其一
作者：張耒
朝代：宋

二月八日寒未已，山城雨過浄如洗。
城門樵漁不復來，市中屐齒響長街。
老翁一杯百不知，酒酣放歌視羣兒。
句芒當權不用事，玄冥功成徒爾爲。
苦寒二首·其二
作者：張耒
朝代：宋

山城新炭賤於土，老翁守壚朝復暮。
時傾牆下一杯酒，不怕簷前三尺雨。
共言麥好歲當熟，里巷往來聞好語。
老大湯餠百不憂，折脚鐺中足烹煮。
苦寒行二首·其一
作者：張耒
朝代：宋

淮南苦寒不可度，積雪連山風倒樹。
長淮凍絕魚龍愁，哀鴻傍人飛不去。
雪中寒日無暖光，六龍瑟縮不肯驤。
老憊孤舟且復止，堅冰三尺厚於牆。
苦寒行二首·其二
作者：張耒
朝代：宋

茫茫楚鄉仲冬月，白屋無烟飛走絕。
空林號風冰斷枝，長淮無人冰照雪。
凍埋釣艇不復漁，南羹未嚼淮中魚。
要須下擘澄湫水，剸取寒蛟烹腹腴。
苦雨
作者：張耒
朝代：宋

伏盡暑初變，西風作秋聲。
瀟瀟晚雨急，達旦聲不停。
陰暝雞失警，微凉肅晨興。
湍流昌階闥，積潦被門庭。
仰視天蓋低，玄雲送驚霆。
黑蜧樂以逞，商羊方未寧。
后土何茫茫，流潦浩縱橫。
憂念在民食，敢私蘭菊榮。
漠漠暮未已，琅琅夜還增。
嗟余但高枕，飽食愧疲氓。
苦雨
作者：張耒
朝代：宋

春淺天尚寒，雨多聲入夜。
幽人不出門，坐惜梅花謝。
庭竹未抽萌，酴醾將覆架。
芳時喜病愈，淺酌供情話。
趨世劇曳牛，投閒如啖蔗。
因逢老農談，悔不初學稼。
苦雨
作者：張耒
朝代：宋

重雲冒山椒，大江浸其麓。
通爲一沮洳，哀此塗泥渥。
居寄佛殺山，舉趾厭局促。
餘飄污巾几，積潤繁篁竹。
門前耕野靜，時得舒倦目。
美哉百畝稻，整整照人綠。
深蕪下白鳥，霽嶺明秀木。
感此歌豐年，卒歲期飽腹。
范參軍挽詞
作者：張耒
朝代：宋

力學志不就，多才宦可嗟。
生平叔知己，身後婦成家。
溫洛新阡茂，東吳慶系賒。
功名付兒子，文史舊生涯。
范增
作者：張耒
朝代：宋

君王不解據南陽，亞父徒誇計策長。
畢竟亡秦安用楚，區區猶勸立懷王。
范忠宣挽歌二首·其一
作者：張耒
朝代：宋

晚生長恨老成空，猶及風流正始中。
經國謀猷號名相，傳家正直似先公。
回天巨力章猶在，拯溺深言老更忠。
誰念人心弔邦國，新阡客泣白楊風。
范忠宣挽歌二首·其二
作者：張耒
朝代：宋

瀟湘卧病弔纍沉，賜詔君王用意深。
多士方懷宣父日，蒼生竟失傅巖霖。
氈裘他日瞻吾父，丹扆何人附舊箴。
白首門生恩未報，悲詞空想薤歌音。
荆軻
作者：張耒
朝代：宋

燕丹計盡問田生，易水悲歌壯士行。
嗟爾有心雖苦拙，區區兩死一無成。
草舍
作者：張耒
朝代：宋

草舍蘆藩百事貧，有時遇酒暫曛曛。
天邊日落未歸客，江上春寒多思人。
寄遠相思時有夢，感時長嘯不無神。
東風又欲催桃李，搔首花前獨岸巾。
荒園
作者：張耒
朝代：宋

日暖風簷翻乳燕，曉寒露柳囀流鶯。
荒園日日東風裏，吹盡閒花香草生。
荒園
作者：張耒
朝代：宋

荒圍午日照青蕪，樹罅鳴鳩相應呼。
一片陰雲送山雨，漸漸新麥地親鋤。
荷花
作者：張耒
朝代：宋

芙蓉花開秋水冷，水面無風見花影。
飄香上下兩嬋娟，雲在巫山月在天。
莎雞
作者：張耒
朝代：宋

金風透殘伏，玉樹先秋凉。
喓喓草間蟲，感時振衣裳。
楚客思萬里，夜吟怨藜床。
勞勞終夕語，共此簷月光。
孤輪曳獨繭，折管韵哀傷。
辛苦豳父兄，無衣畏風霜。
華月
作者：張耒
朝代：宋

華月流春宵，散我高林影。
披衣步其下，愛此掃地靜。
吾心方浩然，萬境一澄瑩。
徙倚玉繩低，寂寥沈遠聽。
萬松亭有感
作者：張耒
朝代：宋

微雨濕青松，松間多好風。
翠光濃欲滴，對舞千蛟龍。
可惜青玉釵，道邊委蒿蓬。
幽人不汝棄，應有綠毛翁。
萬松亭有感
作者：張耒
朝代：宋

犖确山行穿翠微，石雲秋露濕秋衣。
朦朧小睡還成夢，諷詠新詩且療饑。
千里歸來人事改，四年辛苦舊容非。
祇應亭下青雲蓋，依舊蒼腰聳十圍。
落日
作者：張耒
朝代：宋

落日西風急，空山客獨驚。
夕雲寒不動，秋水暮多聲。
粟厭周人飯，蓴思故國羹。
南飛有征雁，羨爾羽毛輕。
落莫
作者：張耒
朝代：宋

歲晚苦落莫，獨遊情易傷。
晴溪沙漾碧，秋徑葉鋪黄。
幽菊開經雨，疏槐老奈霜。
閉門無俗客，攄散有林塘。
蒙恩守東魯不意流落之餘聖朝升之藩鎮感而成詩復用李文舉韵
作者：張耒
朝代：宋

我詩四十心不動，寵辱悠悠付春風。
聖朝湔洗諸老成，顧我衰晚名亦共。
魯人詩書久寂寞，間壁不歸書府送。
道衰洙泗忽千載，後來爲政誰輕重。
平時擇守要有補，豈但坐使民供貢。
吾邦邑子有游夏，未肯無言受愚弄。
天王有意蘇疲俗，何術與紓鞭箠痛。
應須問道東家翁，必也斯民使無訟。
蒙恩除奉常有感
作者：張耒
朝代：宋

平生秉周禮，投老奉龍旗。
斥逐偶不死，歸來敢恨遲。
門闌走賓客，行李飭妻兒。
又踏長安道，多慚鬢有絲。
蒼浪
作者：張耒
朝代：宋

蒼浪鬢髮一衰翁，何事年來到骨窮。
魑魅何常居四裔，自憐放逐尚無功。
蓬瀛臺二首·其一
作者：張耒
朝代：宋

青冥不盡海茫茫，一望蓬瀛去路長。
秋信解憑詩客寄，春心長爲楚魂傷。
縈回四望山如畫，興廢千年木已蒼。
直使臺傾荆棘滿，聞琴何用涕霑裳。
蓬瀛臺二首·其二
作者：張耒
朝代：宋

蒼烟喬木古臺荒，下見蓬瀛六月凉。
過雨誰知非峽女，好風應是爲襄王。
歡來未放流年老，事去却尋陳迹傷。
飄泊南遊未能返，興來回首獨凄凉。
蔡河漲二首·其一
作者：張耒
朝代：宋

長河秋雨漲，極目漫難分。
潢潦雖無自，龜魚恐有神。
天寬垂鑒影，風細起龍鱗。
老去扁舟興，臨流欲問津。
蔡河漲二首·其二
作者：張耒
朝代：宋

渾渾雖未已，浩浩竟東歸。
闊處長天近，澄邊一鳥飛。
西風疏葦亂，斜日遠村微。
淹泊從吾道，扁舟伴釣磯。
蕭何
作者：張耒
朝代：宋

蕭公俯仰繫安危，功業君王心獨知。
猶道邵平能緩頰，君臣從古固多疑。
蕭朝散惠石本韓幹馬圖馬亡後足
作者：張耒
朝代：宋

世人怪韓生，畫馬身苦肥。
幹寧忍不畫驥骨，當時廄馬君未知。
開元太平國無事，戰馬卷甲飽不騎。
玉關橐駝通萬里，長安第宅連諸姨。
笙歌錦繡遍一國，六龍長閒空食粟。
霜甜秋草沙苑遊，日暖春波渭川浴。
脽圓腰穩目生光，細尾豐膺毛帖肉。
珠鞍玉鐙驕不行，豈有塵埃侵四足。
韓生丹青寫天廄，磊落萬龍無一瘦。
豈知車下骨如牆，饑食草根刺傷口。
君家古圖纔半身，千里騰驤已有神。
迴身側顧不無意，剪騣絡頭嗟失真。
君不見太宗戰馬拳腹毛，身騎此馬縛羣豪。
龍虎精神金鼓氣，豈有閑地供脂膏。
至今畫圖快胸臆，想見虬鬚親破賊。
那知但愛廄中肥，漁陽筋脚蹄如石。
神駒入水隨烟雲，蜀山石路無行人。
六驥悲鳴足流血，騎騾遺事一酸辛。
蕭蕭
作者：張耒
朝代：宋

蕭蕭風雨五更初，枕上秋聲獨井梧。
只有菊花猶灼灼，苦教摧拉就荒蕪。
薰風二首·其一
作者：張耒
朝代：宋

薰風動嘉樹，日夕成清陰。
上有枝間鳥，知時爲好音。
陽春事已往，桃李不可尋。
頼茲長養功，嘉實薦中林。
庭虛納凉吹，雲表見遙岑。
我歌虞氏詩，諧此風中琴。
薰風二首·其二
作者：張耒
朝代：宋

雨霽衆山秀，孤雲散奇姿。
念知朱明始，愛此午景遲。
居閑敢自逸，隠几玩文詞。
蕭蕭林風來，亂我書與詩。
身僻幸無患，官閑詎辭卑。
逍遙漉酒翁，千載與爲期。
蘄水道中二首·其一
作者：張耒
朝代：宋

蠶老麥枯田舍忙，誰令四月雨浪浪。
未容烏鳥私遺粒，鳴蚓跳蛙欲滿場。
蘄水道中二首·其二
作者：張耒
朝代：宋

綠野新晴風日凉，肩輿細路轉重岡。
橋邊野水侵官道，旋喚漁舟渡夕陽。
蘇先生詩云芒鞋青竹杖自掛百錢遊何事春山裏人人識故侯輒繼其後
作者：張耒
朝代：宋

齋心禮仙聖，不是愛山遊。
山中笑何等，白髮故諸侯。
蘇叔黨呂知止許下見訪叔黨有詩戲贈以此奉答
作者：張耒
朝代：宋

三年齊安有江山，可當中原故人面。
北來塵埃逢故人，眼前却作江山見。
君似江山定不疏，能出吾言世亦無。
蘇郎下筆妙無敵，呂郎與談驚未識。
鳳雛驥子未宜輕，囊空各有千金璧。
贈君錦繡與瓊瑶，報我琅玕金錯刀。
溪毛潢汙未相棄，歲暮與君甘縕袍。
行路難
作者：張耒
朝代：宋

人生動與衣食關，百年役役誰爲閒。
四時睡足鞍馬上，去歲錢塘今長安。
車愁羊腸夜險折，船畏人鮓晨驚湍。
九州一身恨自惜，使我顔色常鮮歡。
天地一氣成萬象，融即是江結是山。
再願洪罏瀉融結，萬世更無行路難。
衡門
作者：張耒
朝代：宋

衡門日晏晚雞鳴，下舍人歸半掩扃。
邑犬無聲山郭靜，暮天寒月撥雲生。
衰荷
作者：張耒
朝代：宋

衰荷有餘姿，秋水清更急。
木落天宇寬，庭虛山氣入。
寒魚漸受釣，野果晴可拾。
幽居無餘營，但與山水習。
濟時無良謀，戎陳畏戈鈒。
端坐閱歲時，多慚微祿及。
襄陽曲
作者：張耒
朝代：宋

西津折葦鳴策策，蟾蜍光入芙蓉白。
山頭不雨賈船稀，日日門前江水窄。
將欲烜赫招行人，旋起丹樓照長陌。
銀屏深蔽玉笙閒，自擘新橙飲北客。
倏離暫合心未果，淚瑩雙眸爲誰墮。
西園
作者：張耒
朝代：宋

滿園紅紫春無限，盡日飛鳴鳥自由。
夜雨朝晴風日好，盡舒雲錦不能收。
西園風雨雜花謝
作者：張耒
朝代：宋

楚澤春殘雨又風，啼鶯芳草思無窮。
蕪菁滿地黄金爛，不及薔薇一點紅。
西山寒溪
作者：張耒
朝代：宋

茲行頗閒暇，聊此山水間。
幸有所携人，臭味同一源。
山溪並修澗，嘉木間蒲蓮。
杉松鳴古剎，始覺此溪寒。
孤亭出屋背，石磴相牽攀。
迎客窮道人，俯僂鬚眉斑。
釋子具粗糲，雖貧有餘歡。
午登西山去，路作九曲彎。
山禽慣不驚，夏木秀且繁。
緬懷紫髯公，奠玉祠天壇。
豪强有遺韵，興廢無留觀。
空巖一泓泉，引予掏清甘。
至人悲熱惱，遺此消昏煩。
我茶非世間，天上蒼月團。
爲爾惜不得，烹瀹澆晨餐。
深谷晚易陰，快雨時斑斑。
但見夾道松，龍髯濕蒼顔。
念我亦閒人，屏居閉柴關。
不使倒珠玉，濟我胸中慳。
之官亦漫浪，遇勝却盤桓。
平生據頑鈍，信命傲憂患。
言歸徒旅疲，就蔭休征鞍。
却視來時舟，一葉繫荒灣。
西江
作者：張耒
朝代：宋

拂瓦輕霜鉛粉輕，東南日出竹窗明。
小樓下見西江水，日日風光無限情。
西湖三首·其一
作者：張耒
朝代：宋

沙鷺汀鷗盡日閒，水邊風起萬荷翻。
客來莫厭重樓望，樹杪闌干直對山。
西湖三首·其三
作者：張耒
朝代：宋

一曲清池柳岸風，長苗新稻短蒲茸。
功名由命何須問，幸有滄浪作釣翁。
西湖三首·其二
作者：張耒
朝代：宋

水上亭臺凉氣多，扣舷倚棹唱吳歌。
何人爲放青蓮出，剪却翻翻一萬荷。
西窗雜咏三首·其一
作者：張耒
朝代：宋

翠蔓垂簷筍過籬，幽禽終日傍窗啼。
山林勝處平生事，他日何妨動我思。
西窗雜咏三首·其三
作者：張耒
朝代：宋

稻畦新插綠雲齊，雨過溝塍水接溪。
到舍妻兒勞勤苦，白醪缸畔醉如泥。
西窗雜咏三首·其二
作者：張耒
朝代：宋

穿籬兩竹是龍孫，風葉蕭蕭便有聞。
却到葛陂心未已，更將甘雨灑川原。
西華道中
作者：張耒
朝代：宋

我行陳許郊，千里平若掌。
居民雜荆榛，耕少地多曠。
野兔乍跳奔，驚鳶或高颺。
喬林多疾風，寒澗有餘漲。
棘籬蔽茅屋，雞犬入村巷。
主人掃土榻，秣馬具朝餉。
童兒汲土井，敗飯堆瓦盎。
勿悲爲生陋，自足無他望。
嗟予走薄宦，奔走年將壯。
長抱羈旅愁，何時稅歸鞅。
西軒
作者：張耒
朝代：宋

出架薔薇秀晚枝，雨餘屋角理蛛絲。
可憐一曲秋風地，萬思千情鬭入詩。
西風
作者：張耒
朝代：宋

西風吹屋絡緯鳴，星河錯落已三更。
軍城傳警萬家靜，山堂含風遙夜清。
雲收纖月映山盡，天轉北斗向江傾。
舍南高林栖鶴鶂，危枝高巢雛夜驚。
見黄仲達感秋意
作者：張耒
朝代：宋

秋風吹衡茅，寂歷如荒村。
獨立無與語，悲蟲鳴草根。
老木經疾風，枝葉僅得存。
疏蔭不滿地，白日耿當軒。
北城有黄仲，眸子清不渾。
時能出秀句，寶鐵雕璵璠。
念將舍我去，爲吏國西京。
荒凉古中牟，晝夜輪蹄奔。
青衫給吏役，懷惡未易論。
强顔詭應接，有抱誰能言。
從容來去間，無厭走黄昏。
視盜之南山
作者：張耒
朝代：宋

窮冬策羸馬，祇役走南山。
原野勢忽盡，並溪屢回沿。
列石如牛羊，流泉鳴佩環。
兩峽忽壁立，仰失團圓天。
淺澗凍欲絕，層冰洌我泉。
躋攀越前嶺，危石萬丈懸。
衣薄近翠壁，雲低上層顛。
谷深日無輝，地絕風更寒。
百里不逢人，我徒互悲歎。
但見女几峰，萬尋戈劍攢。
淋漓鎖冰雪，冷射狐裘穿。
日暮投主人，茅茨起孤烟。
燃薪不計束，未解手足拳。
主人前致辭，問官來苦艱。
我答豈得已，王事不可閑。
饋我脫粟飯，殷勤爲加餐。
山家無酒肉，粗糲味亦甘。
月出萬嶺光，夜歸霜滿鞍。
迴視所歷途，猿鳥應愁顔。
暗想酸兩股，夜眠驚夢魂。
人生亦可貴，何事戀微官。
觀梅
作者：張耒
朝代：宋

北風號夜天雨霜，屋東梅花晨洗妝。
老人旦起萬境寂，一笑向我吹微香。
風月精神珠玉骨，冰雪簪珥瓊瑶璫。
天姝星艷下人世，靈真高秀無比方。
老人年年被香惱，學道無力時清狂。
吟詩覓句苦無味，剪枝插頭羞鬢蒼。
眼窺手採心愛惜，倘可取餌充朝糧。
不如痛飲卧其下，醉魂爲蝶棲其房。
觀池漲有作
作者：張耒
朝代：宋

清商初用事，力弱殊未完。
假此通夕雨，遂收祝融權。
平池舊深淺，亦復波浪翻。
白鷺飛不下，高荷沒青圓。
是日酒初熟，芳香滿金尊。
三酌徑就醉，此懷誰與論。
觀洛漲
作者：張耒
朝代：宋

雨鎖山川晝不開，洛波一夕漲如催。
西來勢蹴諸山動，東轉聲包厚地迴。
一片曉光吳陣甲，萬桴南響會稽雷。
何人共此乘桴志，直到蓬瀛亦壯哉。
觀蘇仲南詩卷
作者：張耒
朝代：宋

蘇子詩如刃發硎，十章入耳韵泠泠。
文章三昧無多子，祇守君家舊典刑。
觀音泉
作者：張耒
朝代：宋

巖松偃蓋不知年，寂寂秋燈寶供前。
清徹一源傳萬古，空山長伴白衣仙。
觀魚亭呈陳公度二首·其一
作者：張耒
朝代：宋

千古濠梁莊惠詞，不須反覆辨真知。
直應人意逍遙處，便是游魚自樂時。
觀魚亭呈陳公度二首·其二
作者：張耒
朝代：宋

獵獵微風波面開，近人鷗鷺不相猜。
樽前忽起扁舟興，新管江南山水來。
訪人汴上有感
作者：張耒
朝代：宋

萬尾鱗鱗汴岸舟，汴流日夜去悠悠。
舟行水去常如舊，世事紛紛何日休。
落日昏昏沙際晚，白雲片片碧天秋。
□□□□□□□，□□□□□□□。
訪曇上人有感
作者：張耒
朝代：宋

上人稀出入，黄葉閉門深。
繫馬長林下，逢僧古殿陰。
相逢成底事，乘興偶來尋。
靜境亦何有，無言知祖心。
生平避浮俗，與物苦差參。
脫去猶未得，塵埃嗟滯淫。
長廊秋日薄，古木野霜侵。
徙倚誰晤語，獨歸還獨吟。
許同塵示張八侍郎避暑覽館中舊題絕句俾之同作次韵
作者：張耒
朝代：宋

聚散人生集渚鴻，飛鳴邂逅一宵同。
是非榮辱何勞問，共在邯鄲一枕中。
詠雙槐
作者：張耒
朝代：宋

花開雖可憐，采色不堅久。
譬如玩冰雪，隨執隨去手。
可悅則生愛，愛滅惱隨後。
美好稱不祥，此語端易究。
中庭兩蒼槐，老枿獨晚秀。
殘春餘十日，萬葉舒欲覆。
森森翠羽蓋，植立分左右。
波濤起風夜，幄幕護炎晝。
其榮無可悅，衰變亦何咎。
欲攀無足玩，欲擷無足嗅。
泊兮初無情，淡也故可守。
病來捐衆嗜，味道有真覯。
寄言兩蒼翁，請與汝此壽。
試墨
作者：張耒
朝代：宋

金案冰窗凈絕塵，硯寒龍尾縠生紋。
澄江清淺汀洲靜，忽有蒼螭下吐雲。
試筆
作者：張耒
朝代：宋

學館虀鹽驚歲晚，寒窗書史伴身閒。
年來轗軻甘言命，老去追隨厭强顔。
試院即事呈諸公
作者：張耒
朝代：宋

天街落日走鳴珂，咫尺衡門不許過。
催去據鞍猶鶴望，爭觀夾道已雲羅。
奏篇定有凌雲賦，招隠今無扣角歌。
最苦清秋孤美睡，通宵三問夜如何。
詩呈同院後至諸公
作者：張耒
朝代：宋

驄馬嘶將近，天門報欲回。
妻孥憐別久，鄰里問歸來。
左學徒仍在，西城宴許陪。
腹毛何足問，奇捷看渠魁。
詩呈同院諸公·其一
作者：張耒
朝代：宋

鄧侯讀書室，編簡自相依。
胝手焚膏寫，瘡肩滿橐歸。
業文從古有，裁句似公稀。
欲挈空虛篋，從君乞貝璣。
詩呈同院諸公·其三
作者：張耒
朝代：宋

我愧言詩賜，公真好學回。
讎書芝閣上，藏史楚山隈。
把酒論交裏，連房校藝來。
知君懷水鏡，依頼免遺才。
詩呈同院諸公·其二
作者：張耒
朝代：宋

鄧子詩成癖，全分李杜光。
楚風還屈宋，宮體變齊梁。
蔡子辨焦尾，晁公懷智囊。
三賢方鼎峙，安敢用吾長。
調全玉病二首·其一
作者：張耒
朝代：宋

維摩丈室自蕭然，病起新凉得恣眠。
我愧聲聞難問疾，想君獨對散花天。
調全玉病二首·其二
作者：張耒
朝代：宋

詩將收功久戢戈，羸師再鼓奈疲何。
想君無物驚禪定，獨未能除是此魔。
謁僧不值
作者：張耒
朝代：宋

古寺人閒僧掩扉，客來下馬解塵衣。
雙松带月風蟬噪，古閣鳴鐘夕鳥歸。
謁告之楚出都晚泊
作者：張耒
朝代：宋

馬跡不在眼，浪聲初泊船。
蒼禾荒霽澤，紅樹表霜川。
淮海南浮地，星辰北拱天。
東方聊一飽，楚稻不論錢。
謁太昊祠
作者：張耒
朝代：宋

千里垂精帝道尊，神祠近正國西門。
風摇廣殿松杉老，雨入修廊羽衛昏。
日落狐狸號草莽，年豐父老薦雞豚。
舊遊零落今誰在，塵壁蒼茫字半存。
謁客
作者：張耒
朝代：宋

入門投刺吏翩翩，我非欲見禮則然。
異哉賓主兩無語，客起疾走如避然。
我已不恭愧昔賢，忍使塗炭朝衣冠。
人生暫聚鴻集川，春風吹飛何後先。
謁敬亭祠
作者：張耒
朝代：宋

古廟依山麓，開門石磴深。
疏林歸鳴鳥，野殿宿寒陰。
落日魚鹽市，豐年簫鼓音。
我來無所禱，壁宇歎塵侵。
謁蔣帝祠過鍾山下二首·其一
作者：張耒
朝代：宋

野塘春水綠迢迢，上有東風弄柳條。
曉日已穿東嶺出，輕寒猶欲戰駝毛。
謁蔣帝祠過鍾山下二首·其二
作者：張耒
朝代：宋

溶溶野水戲鳧鷖，壠麥初長午景遲。
盡日綠楊閒照水，臨風自愛好腰支。
謝人惠金沙酴醾二首·其一
作者：張耒
朝代：宋

金沙倩麗閨中秀，酴醾謝郎林下風。
欲試此心無結習，兩株常守浄名翁。
謝人惠金沙酴醾二首·其二
作者：張耒
朝代：宋

金沙豐腴合德艷，酴醾輕盈飛燕身。
久無丹白應知我，齊散天香供道人。
謝仲南和詩
作者：張耒
朝代：宋

曾約西湖薄主人，只今湖色已知春。
會須多載連車酒，絕勝寒倉滿目塵。
謝仲閔惠友于泉上多紫竹
作者：張耒
朝代：宋

地吉泉甘慶所鍾，直疑遙與惠山通。
曲肱煩暑都消盡，如卧蕭蕭紫竹風。
謝李剛中
作者：張耒
朝代：宋

齊郎好詩風調清，語中有骨自老成。
愈鑱愈出當有名，朅來宣城蓋爲傾。
文章不如金滿籝，我昔曾力今乃懲。
少年平步取公卿，安用學此誤平生。
謝錢穆父惠高麗扇
作者：張耒
朝代：宋

三韓使者文章公，東夷守臣親掃宮。
清嚴不受橐中獻，萬里歸來兩松扇。
六月長安汗如洗，豈意落我懷袖裏。
中州翦就霜雪紈，千年淳風古箕子。
謝黄師是惠碧瓷枕
作者：張耒
朝代：宋

鞏人作枕堅且青，故人贈我消炎蒸。
持之入室凉風生，腦寒髮冷泥丸驚。
夢入瑶都碧玉城，仙翁支頤飯未成。
鶴鳴月高夜三更，報秋不勞桐葉聲。
我老耽書睡苦輕，遶床惟有書縱橫。
不如華堂伴玉屏，寶鈿敧斜雲髻傾。
謫官
作者：張耒
朝代：宋

謫官成吏隠，古寺度高秋。
寒燈明夜室，清坐聞更籌。
裘葛屢往還，感彼歲月遒。
吾意方有會，誰能賦離憂。
謫官黄州至南頓驛同李從聖叔姪小飲
作者：張耒
朝代：宋

共飯何草草，客來從遠道。
傾壺得殘酒，聊以開懷抱。
年將半百兩鬢華，謫官憔悴來天涯。
神理可馮吾道在，不應長遣路人嗟。
讀中興頌碑
作者：張耒
朝代：宋

玉環妖血無人掃，漁陽馬厭長安草。
潼關戰骨高於山，萬里君王蜀中老。
金戈鐵馬從西來，郭公凜凜英雄才。
舉旗爲風偃爲雨，洒掃九廟無塵埃。
元功高名誰與紀，風雅不繼騷人死。
水部胸中星斗文，太師筆下蛟龍字。
天遣二子傳將來，高山十丈磨蒼崖。
誰持此碑入我室，使我一見昏眸開。
百年廢興增歎慨，當時數子今安在。
君不見荒凉浯水棄不收，時有遊人打碑賣。
讀仲南和詩
作者：張耒
朝代：宋

異時文席許論詩，三載江湖讀楚詞。
自笑酸寒無好語，少年倉氏獨相知。
讀史二首·其一
作者：張耒
朝代：宋

區區姦智終何補，不悟身猶弄伎兒。
蛇斷楚郊秦未覺，鬼謀曹社夢先知。
讀史二首·其二
作者：張耒
朝代：宋

嬴秦餘祚已蛇分，車府凶高尚畏人。
安有區區猶指鹿，從來菽麥不曾分。
讀吳怡詩卷二首·其一
作者：張耒
朝代：宋

羅田春動雪消初，主簿清詩雪不如。
休學風騷窮事業，花前莫負古銅壺。
讀吳怡詩卷二首·其二
作者：張耒
朝代：宋

疏梅半落雪中香，想子孤吟對酒缸。
野水荒山半猿鳥，跨馿誰問賈長江。
讀周本紀
作者：張耒
朝代：宋

周公七百年禮樂，箕服檿弧紛破除。
空使遺臣經故國，徘徊禾黍歎丘墟。
讀唐書二首·其一
作者：張耒
朝代：宋

隋文方混一，自謂垂無疆。
安知房之喬，拱立待其亡。
哲人妙觀世，俗慮固不長。
我知蒲柳衰，寧待遘風霜。
奇姿終英發，起驂龍鳳翔。
巍巍貞觀績，千載配虞唐。
讀唐書二首·其二
作者：張耒
朝代：宋

二張挾嬖寵，聲勢各滔天。
蛇鼠依城社，自謂終千年。
天道惡滿盈，五龍忽騰騫。
斷頭誰救汝，猳豚尸道邊。
擊狗不擊首，反噬理必然。
智勇忽迷方，脫匣授龍泉。
區區薛季昶，先事僅能言。
留禍啟臨淄，敗謀豈非天。
讀太白感興擬作二首·其一
作者：張耒
朝代：宋

瑶姬上帝子，天日與晶光。
萬古巫山中，玉顔照秋江。
世界一培塿，誰知楚襄王。
宋生底蟲蛆，妄以己意量。
我無世上心，乃遊不死鄉。
與爾等愛惡，朽枯終一藏。
讀太白感興擬作二首·其二
作者：張耒
朝代：宋

陳王本無頼，少與美人期。
蛾眉作穢血，蠱鬼尚何知。
乃復結綢繆，佇車心傷悲。
幻滅猶欲取，哀哉一癡兒。
千年化異物，雙作鴛鴦飛。
終然隨大化，飄蕩今何之。
讀孫巨源經緯集
作者：張耒
朝代：宋

等閒咳唾爛成文，奏牘三千世共珍。
不向人間調鼎鼐，却歸天上作麒麟。
侍遊曲水歡何在，敷奏延英迹已陳。
四輔當時曾避柱，熙寧天子屬詞臣。
讀守道詩
作者：張耒
朝代：宋

仁宗之初公有聲，一世懦者聞之驚。
日行古義不顧俗，師事孫子傳其經。
掃堂捧杖供賤役，侍師之坐隨師行。
質疑問道無敢變，當世始知師與生。
作爲文章不徒發，譏切時事排公卿。
俗儒毀譽無所出，乃取過行爲譏評。
過於仁義罪固小，矯弊自合違中行。
人皆不及子獨過，過者之罪誰爲輕。
開編偶誦子詩句，辭氣磊落嚴以清。
吟哦令我不能舍，想見眉宇寒崢嶸。
高風一泯不可見，安得壯士能經營。
惜哉朽骨不可作，徂徠廢土知誰耕。
讀戚公恕進卷
作者：張耒
朝代：宋

世方尚纖柔，子獨不可揉。
人皆喜呶呶，子語不出口。
巉然即之高，俗子競嘲詬。
我嘗要之難，快使暴其有。
乃知謗之非，更覺所得厚。
由來難小知，此固可大受。
讀書常辛勤，世務飽經構。
琅琅滿編文，一一可推究。
俗儒昧事實，文字工綵繡。
可觀不可用，章甫冠土偶。
子能獨不然，渾樸謝雕鏤。
寧爲目前玩，功見施設後。
知心古所難，形兀實難售。
嗟君聽者寡，風雨但孤雊。
又思理難常，功業亦邂逅。
豈令匠石斤，常縮袖間手。
無爲扣角歌，且進滿尊酎。
但非遽可令，有所待而偶。
干將伏黄土，氣乃在牛斗。
顧君久自安，蔽抑寧復又。
讀李憕碑
作者：張耒
朝代：宋

自唐中微北方沸，胡馬長鳴飲清渭。
李公守節陷賊庭，身死髑髏行萬里。
百年事往誰復省，一丘榛莽無人祭。
荒碑半折就磨滅，後人空解傳其字。
殺身不畏真丈夫，自古時危知烈士。
俗書小技何足道，嗟我但欲揚其事。
寥寥獲麟數千載，末學褒貶多非是。
高文大筆誰復作，黜臣餓夫須有待。
紛紛後世競著述，紙墨徒爲史官費。
却嗟何獨此事然，搔首碑前空歎慨。
讀杜集
作者：張耒
朝代：宋

風雅不復興，後來誰可數。
陵遲數百歲，天地實生甫。
假之虹與霓，照耀蟠肺腑。
奪其富貴樂，激使事言語。
遂令困饑寒，食糲衣掛縷。
幽憂勇憤怒，字字倒牛虎。
嘲詞破萬家，摧拉誰得禦。
又如滔天水，决洩得神禹。
他人守一巧，爲豆不能簠。
君獨備飛奔，捷蹄兼駿羽。
飄萍竟終老，到死尚爲旅。
高才遭委棄，誰不怨且怒。
君乎獨此忘，所惜唐遺緒。
悲嗟痛禍亂，欲取彝倫敘。
天資自忠義，豈媚後人睹。
艱難得一職，言事竟齟齬。
此心耿可見，誰肯浪自苦。
鄙哉淺丈夫，夸己訕其主。
文章不知道，安得擅今古。
光焰萬丈長，猶能伏韓愈。
讀潘郎文卷
作者：張耒
朝代：宋

霜鬢我猶謫宦，蝟鬚子合封侯。
老拙何勞咄咄，疏慵且復悠悠。
讀王荆公詩
作者：張耒
朝代：宋

名實由來不可逃，悠悠毀譽亦徒勞。
臧公已死言終立，不是軒裳世祿高。
讀秦紀二首·其一
作者：張耒
朝代：宋

烹滅羣雄力未疲，赭山射海奮餘威。
誰知傳與癡兒子，祇得阿房似舊時。
讀秦紀二首·其二
作者：張耒
朝代：宋

汲汲威刑繼祖龍，收功終在望夷宮。
未應家國歸車府，却有山東老沛公。
讀管子
作者：張耒
朝代：宋

夷吾相桓公，豈復偶際會。
觀其平生心，身已有所委。
天方困生民，弔伐實在己。
求居寓所欲，糾與白等耳。
堂堂東海邦，內政謹疆理。
南荆北達燕，玉幣走千里。
仲尼免左衽，自以身受賜。
孟軻聖之偶，非薄良有謂。
彼狂後世儒，詆毀恣輕議。
嗟哉不量分，詎解聖賢意。
區區彼商鞅，操術良非是。
爲法昧所從，以身受其弊。
讀蘇子瞻韓幹馬圖詩
作者：張耒
朝代：宋

我雖不見韓幹馬，一讀公詩如見者。
韓生畫馬常苦肥，肉中藏骨以爲奇。
開元有臣善司牧，四十萬匹屯山谷。
養之罕用食之豐，力不曾施空長肉。
韓生圖像無乃然，我謂韓生巧未全。
君不見昔時騏驥人未得，饑守鹽車惟有骨。
昂藏不受塵土侵，伯樂未來空佇立。
騏驥乏食肉常臞，韓生不寫瘦馬駒。
誰能爲驥傳之圖，不如凡馬飽青芻。
讀除目有感
作者：張耒
朝代：宋

禍福茫茫不可猜，可能憑勢即無災。
相君西闥揮毫日，豈料方還此地來。
讀黄魯直詩
作者：張耒
朝代：宋

江南宿草一荒丘，試讀遺編涕不收。
不踐前人舊行迹，獨驚斯世擅風流。
一尊華髮江邊客，萬里黄茅嶺外州。
虎豹磨牙九關邃，重華可訴且南遊。
谷鳥
作者：張耒
朝代：宋

谷鳥有和聲，杖藜北園路。
悠悠雪委泥，靄靄春浮樹。
櫻包欲破紅，梅葩粉墜素。
幸茲沉疴間，復此賞心遇。
晴陽山氣昏，積雨溪光露。
四郊農事起，興懷田野趣。
貧病投劾乞補外官親友問者以詩答之
作者：張耒
朝代：宋

卑如揚子官執戟，貧似玉川居洛陽。
不敢彎弓輕妄射，爭如覆被逐山郎。
賀雨拜表
作者：張耒
朝代：宋

羣雲雨事畢，振旅不復陣。
掃天無一塵，千里還綠潤。
晨朝大明賀，沙路萬蹄印。
朝光泛翠瓦，佳氣去人近。
頗避斧扆尊，侑膳飯龍筍。
願君愛物心，從此至堯舜。
賈誼
作者：張耒
朝代：宋

賈生未免孝文疑，自古功名歎數奇。
逐得洛陽年少去，白頭絳灌亦何爲。
賞心亭
作者：張耒
朝代：宋

楫迎桃葉家何處，槳送莫愁人已非。
獨立東風今古恨，春江無語又斜暉。
賦得瀑布
作者：張耒
朝代：宋

浩浩自太古，洋洋灌百川。
深將一源潤，首出萬峰巔。
晴浴岱宗日，香通華嶽蓮。
應有真仙子，揮榜上青天。
賦得風示秬秸
作者：張耒
朝代：宋

寂寂含至韵，清風時見嘉。
無意偶自動，雖鳴終不譁。
宮懸奏編磬，朝佩響衝牙。
誰知無譜曲，舉世好黄華。
贈人三首次韵道卿·其一
作者：張耒
朝代：宋

未必蝤蠐如素領，故應新月學蛾眉。
引成密約因言笑，試得真情是別離。
罇酒且傾寒琥珀，淚妝更看薄臙脂。
北城月落烏啼後，便是孤舟腸斷時。
贈人三首次韵道卿·其三
作者：張耒
朝代：宋

可是相逢意便深，爲郎巧笑不須金。
門前一尺春風髻，窗外三更夜雨衾。
別燕從教燈見淚，夜窗惟有月知心。
東西芳草渾相似，欲望高城何處尋。
贈人三首次韵道卿·其二
作者：張耒
朝代：宋

醉裏紛紛散別筵，醒來客枕一燈前。
黄茅野岸三更月，春水長亭十里船。
一點淚憑誰寄與，十年香在恨依然。
空疑窗外梅花發，珠箔青樓若箇邊。
贈僧介然
作者：張耒
朝代：宋

寒窗寫就白雲篇，客至研茶手自煎。
儒佛故應同是道，詩書本是不妨禪。
長松千尺巢雲鶴，寒嶠三更嘯月猿。
請以篇章爲佛事，要觀半偈走人天。
贈別何道士
作者：張耒
朝代：宋

疏散多違久自知，形骸况復病先衰。
全身幸免誅三獻，避世何勞賦五噫。
聞說永嘉饒水石，便思輕帆向天涯。
却嗟病翮傷摧甚，孤鶴高飛不得隨。
贈別儀上人
作者：張耒
朝代：宋

師似浮雲觸處閑，倦飛知我未能還。
林泉會有相逢日，風月應須乞半山。
贈吳孟求承議二首·其一
作者：張耒
朝代：宋

我生仕宦求餬口，敢憚水浮兼陸走。
朅來京口見花落，歸去西風未吹柳。
山尋北固初知路，水飲中泠未盈缶。
徒勞結束解書劍，未覺塵埃生戶牖。
瓜洲澄江曉如鏡，照水自覺秋容瘦。
因公忽致舊酒壺，恍如夢覺南柯守。
贈吳孟求承議二首·其二
作者：張耒
朝代：宋

我非初平叱羊口，江中浪作羣羊走。
金山五日厭僧粥，揮榜瓜洲纜古柳。
晨興但怪妻孥喜，故人致饋羅盤缶。
起傾殘榼得餘瀝，洗盞再酌開蓬牖。
風雲慘淡秋已嚴，桑榆摇落山初瘦。
軍厨醇味尚煩公，應記疏慵窮太守。
贈圓明老
作者：張耒
朝代：宋

一粥一齋年已老，千經萬論不留心。
菩提本自非言說，默默知師得更深。
贈天啟友弟
作者：張耒
朝代：宋

桑弧蓬矢射四方，嬰孩立志長可忘。
莫學兒女漫弄芳，豪氣當視交河郎。
邊城入望千里長，臂韝時架角鷹蒼。
搏捷仍放韓盧狂，麕鶉日暮隨登堂。
往來絕藝精飛槍，餘勇猶足吞頑羌。
讀書誰謂穀勝臧，盛時萬鍾遠餽糧。
水輸長川陸登岡，垂弓在櫜弩在床。
蔽扞入陣牌居旁，天馬馴工披甲驤。
受降濬築修城隍，刀頭不惜千金裝。
三十六將皆鷹揚，故境可容尺地亡。
子頗自負當夙償，況復武庫踰書囊。
惟我與子舊同鄉，友生固自騰雁行。
更欲揚鞭向驌驦，豈但傳經如卜商。
不見漢時張子房，身纔六尺佐時王。
功業能依日月光，素書一卷初逢黄。
異時破賊玉書香，當使相繼來西凉。
時臣稱賀持壽觴，鴻鵠一舉橫飛翔。
光陰應須及未央，不侯可忍點鬢霜。
少年天子坐建章，寵待穰苴不顧莊。
嚴兵待時雖未忙，黠虜授首先有祥。
王師會看傅城牆，郊迎父老携壺漿。
去病當時凱樂張。
贈廣靖上人
作者：張耒
朝代：宋

七十龐眉禪客，曾見天衣老人。
旃檀林中香氣，悠然時有餘氤。
贈張公賁
作者：張耒
朝代：宋

我昔爲諸生，奉書諫議公。
後來辱稱奬，禮數賓客同。
决科甫弱冠，年少氣如虹。
歸來陪後乘，不責醉後恭。
孤舟梁宋郊，旅態萃百窮。
拜公睢陽府，笑語若春風。
人事不可期，俯仰異吉凶。
平生丹竈術，馬鬣哭新封。
十年得吾弟，懷舊涕沾胸。
清平守家法，眉宇肖德容。
交臂是非外，爲僚兄弟中。
東軒語長夏，葵竹羅青紅。
西舍雪夜歡，玉顔醉瑶鍾。
欲飲徑相就，三更叱閽翁。
鯨吸絕遺滴，山頹信傾峰。
搜抉盡醤茹，楂梨倒筐籠。
通宵兩沈醉，午起頭如蓬。
人生定當爾，事去挽驚鴻。
河梁繫君馬，一笑喜相逢。
憐君碧紗幌，夜淚哭葦叢。
我方困虀鹽，酸寒官辟雝。
同尋舊游地，塵壁罥絲蟲。
啼鳥古寺間，夏陰小園空。
酒市逢好好，琵琶失𤫩瓏。
歌舞一分散，賓僚亦西東。
忘情猶一歎，齊物論非通。
官冷隠朝市，端能信予慵。
人生當富貴，子盍自磨礲。
便當隠五車，一一貯心胸。
功就螘作垤，叢成蛇化龍。
北郊分袂歸，作惡驚兒童。
長謠代晤語，發子一笑哄。
贈張嘉甫
作者：張耒
朝代：宋

浮舟大江里三千，歸掃先隴清淮壖。
杜門古寺厭岑寂，夢寐清潁如家山。
汝陰昔謬稱刺史，自愧何術甦恫瘝。
平生爲吏甘賤拙，敢作蟊賊傷民田。
未憂懷磚擊之去，乃欲築室買一廛。
簞瓢三畝易辦耳，寄聲父老不汝干。
長淮清冬龍蜃蟄，放舟出郭天宇寬。
浮梁橫前嫋可纜，金塔却立儼莫攀。
髯張幼好此奇服，白璧刻佩鳴玦環。
抱持微學不忍棄，清明竹林遭削刪。
三年江湖友魑魅，一日寶府觀璵璠。
漸消鄙吝心自喜，追計存沒涕亦潸。
尋山把酒豈易得，客路霰雪衣裘單。
塵埃可洗憂可豁，待君一酌玻璃泉。
贈敦復
作者：張耒
朝代：宋

敦復想爲詩，目見無全牛。
天工忌其才，小邑使拘囚。
漫塗以塵埃，訟訊羣啾啾。
尚于紛紜中，逸興時奔流。
不知誰使之，瞥爾爲南遊。
驊騮解其縶，鷹隼脫於鞲。
山川困搜羅，風月遭嘲咻。
舉手聊探之，縱橫爛琳璆。
不有同行人，更歌而迭酬。
天應憫子勞，久苦暫使休。
奈何少縱之，一放不可收。
歸來見我喜，逸氣凌高秋。
我竊不自量，妄將挾其輈。
心知不可追，子幸爲我留。
君方嚴旗幢，我亦戒戈矛。
將圖詰朝見，百敗非予羞。
贈无咎
作者：張耒
朝代：宋

快哉亭下水連城，落日斷霞相映明。
人在捲簾尊俎裏，詩從揮麈笑談生。
揚州何遜風流在，江夏黄香句法清。
□□□□□□□，□□□□□□□。
贈无咎
作者：張耒
朝代：宋

欺馬街泥未肯乾，重城含霧曉漫漫。
誰令萬屋淋漓雪，猶作長安半夜寒。
贈无咎以既見君子云胡不喜爲韵八首·其一
作者：張耒
朝代：宋

平生懷想人，握手良未易。
接君同舍歡，此事非此世。
十年淮海夢，一笑相逢地。
投分白首期，願言何有既。
贈无咎以既見君子云胡不喜爲韵八首·其七
作者：張耒
朝代：宋

黄子少年時，風流勝春柳。
中年一鉢飯，萬事寒木朽。
室有僧對談，房無妾持帚。
此道人人事，誰令予獨不。
贈无咎以既見君子云胡不喜爲韵八首·其三
作者：張耒
朝代：宋

文風還正始，磊落有諸君。
長者進後生，亦使我有聞。
譬如狸與虎，偶使並稱文。
終然不可及，困我力空勤。
贈无咎以既見君子云胡不喜爲韵八首·其二
作者：張耒
朝代：宋

賢愚譬觀形，美醜不自見。
醫肱待三折，劍鐵要百鍊。
磨君古青銅，汰簡寄明辨。
一智出千愚，食芹敢忘獻。
贈无咎以既見君子云胡不喜爲韵八首·其五
作者：張耒
朝代：宋

詩壇李杜後，黄子擅奇勳。
平生執羈靮，開府與參軍。
舉詩秉筆徒，吟哦謾云云。
安知握奇律，一字有風雲。
贈无咎以既見君子云胡不喜爲韵八首·其八
作者：張耒
朝代：宋

南山縛虎師，肯顧世書字。
揚眉哦楚喉，鼎畔倒侯喜。
詩聲一蒼蠅，下到霹靂耳。
庸庸老尋常，物外有奇偉。
贈无咎以既見君子云胡不喜爲韵八首·其六
作者：張耒
朝代：宋

觸有羸其角，進有跋其胡。
膏車秣吾馬，白日在修途。
雖乏亡何杯，頗多未見書。
力學致事功，良田本深鋤。
贈无咎以既見君子云胡不喜爲韵八首·其四
作者：張耒
朝代：宋

文衰東京後，特起得韓子。
支撐誹笑中，久乃化而靡。
籍湜既洒掃，後生始歸市。
垂君拯溺手，請效我一指。
贈晁二
作者：張耒
朝代：宋

昔者與兄城南鄰，未省一日不相親。
誰令僦舍得契闊，此事我每懷古人。
逾旬寒熱不可說，遍體戢戢生赤鱗。
是身非有病亦幻，調御未伏猶酸辛。
布衾蒙頭但欲睡，瞥見簷雪如飛塵。
豈無杯杓與酬酢，口舌未肯親芳醇。
平生相逢百不問，斗酒倒盡纔逡巡。
崎嶇行世得皆妄，嵬峨就醉事最真。
殘年崢嶸欲無日，晴雲浩蕩已有春。
柳黄梅破最佳絕，京兆羔酒仍慇懃。
贈晁十七
作者：張耒
朝代：宋

應之風骨世絕倫，濯濯芳柳當青春。
瓊瑶冰雪照一坐，我恐子是神仙人。
十年聲名望不見，一日邂逅情相親。
安仁白璧絕瑕玷，宗之玉樹無埃塵。
襟清胸明遇事敏，西河舊政傳諸民。
縣門高開吏束手，訟至立决如有神。
別君還家恍如失，咫尺莫見徒爲鄰。
會期殘春再携手，滿引大釂無辭頻。
贈李德載
作者：張耒
朝代：宋

男兒當讀五車書，輟業應須蓋棺日。
人生事業要强學，譬彼欲耕須逮濕。
李郎落落奇丈夫，美玉應須作圭璧。
請將便腹包五車，汲汲講摩如故疾。
贈李德載二首·其一
作者：張耒
朝代：宋

我家外翁天下士，欲以文章付孫子。
愛君丱角已食牛，屬書筆下無停字。
願君飽讀大父書，學到莫憂名不似。
重教我輩見風流，更以餘波變鄉里。
贈李德載二首·其二
作者：張耒
朝代：宋

長翁波濤萬頃陂，少翁巉秀千尋麓。
黄郎蕭蕭日下鶴，陳子峭峭霜中竹。
秦文蒨藻舒桃李，晁論崢嶸走金玉。
六公文字滿人間，君欲高飛附鴻鵠。
贈柘城簿王微之
作者：張耒
朝代：宋

青衫得祿苦不足，白髮生頭頗有餘。
賦就相如猶滌器，詩成賈島獨騎馿。
先生五斗不挂眼，漫郎一官聊讀書。
自古好賢慚好色，何人朝夕駕於株。
贈楊念三道孚
作者：張耒
朝代：宋

黄鶴樓前月，清輝千里寒。
娟娟過江北，送子別長安。
長安百萬家，車馬無時閒。
中天聳觀闕，四海會衣冠。
憐爾薜蘿子，豪華駭新觀。
蕭蕭囊中句，饑坐奏清彈。
漫郎久不愜，逸思生風翰。
寄聲武昌魚，欲從傖父餐。
贈江瞻道
作者：張耒
朝代：宋

我行於四方，其所急者友。
嗚呼得之難，百不一邂逅。
人心不可齊，若十指於手。
隨其短與長，亦各有所取。
剛或硬而折，柔有弱而仆。
質良文不揚，中美外莫副。
寬壺泛以枵，狹盎迫而陋。
此猶其大概，瑣瑣難悉究。
譬如選長材，棄百不一有。
其間雖得之，猶或煩矯揉。
我友居淮濱，飲德悉自幼。
豈期羈旅間，乃獲聞謦欬。
嗟君如美玉，外徹中乃厚。
埋藏困塵埃，要以不可垢。
他人十不一，子乃得八九。
餘虧能幾何，不待勉而就。
乃知昔求艱，特以見未久。
但憂奔莫及，敢憚喘而走。
我心子所知，濩豁無所囿。
是以行於世，往往得嘲詬。
人才如其面，不自知好醜。
立之明鑑前，乃見其可否。
子於我無嫌，告我當苦口。
惟我於改過，竊不敢自後。
嗟予迫饑寒，子亦仰五斗。
何當兩有歸，投老作鄰叟。
贈翟公巽
作者：張耒
朝代：宋

我昔出守來丹陽，江流五月如探湯。
使君之居在山腹，繞舍樹石何青蒼。
千年藥根蟠井底，靈液浸灌通寒漿。
人言枸杞精變狗，夜吠往往聞空廊。
金山蕩潏浪花裏，一舸遙去隨魚郎。
最奇巖齋人跡少，乳水時滴白石床。
翠黿坡陀負日色，白蹢掀舞占風祥。
我泊金山凡十日，窮探力取無遺忘。
南風吹我渡江去，已厭淮南塵土黄。
二十年間多少事，身如疲馬起復僵。
淮南窮栖衆人後，朝食不充藜莧腸。
公來衰顔得一笑，側聽高論驚尋常。
窮閻過我坐至暮，滿懷珠玉無粃糠。
乃知世間有清議，未可盡以己意量。
精金白璧天所寶，理無破碎委道旁。
半年耳冷不聞此，過公矍然神激昂。
論文自顧已老醜，從事理絕隨飛翔。
斯文有屬不但爾，因公作詩我涕滂。
贈蔡彥規
作者：張耒
朝代：宋

我不見蔡子，杜門十日餘。
今日叩我門，滿手携瓊琚。
鏗鏘寫我前，雜以貝與珠。
我愕不知報，低頭驚且吁。
讀畢致於懷，餘光溢衿裾。
坐令簞瓢室，磊犖堆璠璵。
我拙寡所合，甘爲不材樗。
嗟君何所聞，屢枉長者車。
我來淮南遊，靄靄子之譽。
驊騮走千里，凡馬安能逾。
奈予不自量，痛鞭而疾驅。
常憂過所往，疲憊傷吾軀。
願君少待我，且欲休吾駒。
跳奔舍其羣，子樂誰與俱。
俯身援其類，是亦仁之徒。
不然但用我，畏甚將逃逋。
何如少待之，效技供子娛。
我無功名願，與世日益疏。
反慕古沮溺，窮年事耕鋤。
皇皇吾夫子，憂世亦勤劬。
雖然竟何就，孰若安以居。
人生各有懷，未用相賢愚。
得樂願即止，安能較錙銖。
又疑異所任，勞逸事亦殊。
作歌以訊之，子意當何如。
贈趙簿景平二首·其一
作者：張耒
朝代：宋

明道新墳草已春，遺風猶得見門人。
定知魯國衣冠異，盡戴林宗折角巾。
贈趙簿景平二首·其二
作者：張耒
朝代：宋

紛紛俗物久堪憎，愛子蕭蕭眉宇清。
莫嘆青衫掩事業，白頭卿相死無名。
贈邠老
作者：張耒
朝代：宋

衰疲坐甑極蒸噓，念子柯山守舊廬。
盧叟今無僧送米，董生時有吏徵租。
上書自薦心應恥，扶策躬耕計未疏。
虎豹九關今肅穆，王門行看曳長裾。
贈鐵牌道者
作者：張耒
朝代：宋

微官待旦亦朝天，頼爾絕勝鐘鼓傳。
舉世昏冥竟難警，憐君常負五更眠。
贈陳履常
作者：張耒
朝代：宋

勞苦陳夫子，欣聞病肺蘇。
席門遷次數，僧米乞時無。
旨蓄親庖急，青錢藥裹須。
我場方不給，何以縶君駒。
贈馬十二全玉沿檄過楚頃刻而別
作者：張耒
朝代：宋

我離海邊方季夏，子時別我西亭下。
是時積雨河水深，却看孤舟放清夜。
爾來忽忽冬已闌，歲晚荒凉學官舍。
那知復與子携手，猶能頃刻聽清話。
來時綠樹今黄葉，須信丹顔暗中化。
別離易得當重惜，歲月難留足悲吒。
人生坎軻多憂娛，萬事紛紛少休暇。
况子飄泊不可常，幾度相逢即衰謝。
功名有命何足求，富貴無常求亦乍。
隋珠彈雀雖有獲，纖塵未補千金價。
我於世事甘不學，久師壁觀依僧社。
辱君指我曹溪源，行雖未至寧辭駕。
君如有志反丘壑，我即求田買桑柘。
卜鄰丈室聽談禪，更問老農求學稼。
贈龐安常先生
作者：張耒
朝代：宋

德公本自隠襄陽，治病翻成客滿堂。
懶把窮通求日者，試將多病問醫王。
一丸五色寧無藥，兩部千金合有方。
他日傾河如石鼓，著書猶願記柴桑。
贊皇公
作者：張耒
朝代：宋

才高一世有奇功，掩卷令人獨想風。
莫笑狄祠遷武相，致人從古是英雄。
赴亳州教官次韵和中書錢舍人及亳州守晁美叔見贈
作者：張耒
朝代：宋

久知疏慵難應接，勉强一官親訟牒。
羈窮正似鳩無巢，擺去不如魚有鬣。
從來書史鈍蹊徑，更歎詩騷窮事業。
幾思狐白易絮纊，羞褫舊服求新裌。
又憐夸毗竟何得，把玩區區一蚊睫。
久知趨向合饑寒，正藉文章漫嚅囁。
紫微丈人椽作筆，誰得羸師傳諜諜。
知擒敢慢武侯縱，有穽前知魯侯敜。
荒蕪滿編求指摘，望以餘光分暐燁。
乃蒙稱屈力褒揚，不意糞壤藏諸篋。
獲如丘陵飽則可，良御不悅猶非獵。
平生遇賞有君子，處世雖鈍吾知捷。
清閒得食學官祿，願以詩書填吻頰。
牙懸喜校鄴侯籤，藤織新成沈郎笈。
晁公聲名三十載，餘事筆蹤傳法帖。
紫芝眉宇望不遠，屈指數日無旬浹。
黄衫健步書見賜，紫誥除官等何躐。
久懷薄技待後乘，宣管盈囊紙來歙。
坐乖前計空惋悵，袖裏從今雙手壓。
醉歸應被官長瞋，來飽徒勞方朔臘。
赴官咸平蔡河阻水泊舟宛丘皇華亭下三首·其一
作者：張耒
朝代：宋

怒河憑雨正奔流，踏跕卑梁滯去舟。
淹泊我生應有定，不須歸怨一污溝。
赴官咸平蔡河阻水泊舟宛丘皇華亭下三首·其三
作者：張耒
朝代：宋

夜空如鑑碧新磨，倒影疏星亂素波。
天色水光無別處，爲君垂手攬銀河。
赴官咸平蔡河阻水泊舟宛丘皇華亭下三首·其二
作者：張耒
朝代：宋

裊裊悲蟬古柳風，水邊幽草已鳴蛩。
長河未放羲和宿，却放斜陽更向東。
赴官壽安泛汴二首·其一
作者：張耒
朝代：宋

西來秋興日蕭條，昨夜新霜緝縕袍。
開遍菊花殘蕊盡，落餘寒水舊痕高。
蕭蕭官樹皆黄葉，處處村旗有濁醪。
老補一官西入洛，幸聞山水頗風騷。
赴官壽安泛汴二首·其二
作者：張耒
朝代：宋

落泊雲隨宿雨開，西風似與早寒催。
曉天雁起平沙去，霜岸風鳴敗葉來。
擾擾勞生移歲月，紛紛過眼旋塵埃。
求田問舍真良策，功業應須與命偕。
赴宣城守吳興道中
作者：張耒
朝代：宋

秋野連雲靜，三吳稻熟時。
風江客帆疾，晴野雁行遲。
草木霜天晚，山川澤國卑。
宣城不負汝，好繼謝公詩。
趙弟
作者：張耒
朝代：宋

男兒何用立奇勳，趙弟從軍初不聞。
但斬郁城侯萬戶，不須猿臂老將軍。
趙德麟有詩言過萬壽縣得玉芝乃以供一醉之味按道書凡芝皆神仙上藥無乃輕用之乎
作者：張耒
朝代：宋

王孫憔悴食無肉，天遣枯腸出雙玉。
荒園夜飲供一醉，仙物無乃遭輕辱。
王孫高名滿天下，剸膾龍蛟刀几熟。
眼高不爲小物變，采掇僅同葵薤屬。
憐君十年清潁客，年少未甘窺藥錄。
再逢靈藥慎勿輕，不死問君安可獨。
趙飛燕
作者：張耒
朝代：宋

苦心膏沐不論貲，富貴人生各有時。
直使中流畏仙去，君王何啻似嬰兒。
踵息齋
作者：張耒
朝代：宋

物之有知者恃息，物之有息知爲賊。
天長地久載元氣，天地無心故無極。
君知一身誰主持，六塵緣影工伎兒。
發生變幻不暫止，令汝鼻息無停時。
喘呼呀呷生至死，去今已遠何由歸。
真人嗒然吾喪我，能使炎火爲寒灰。
中空無宰氣不使，內自升降如靈龜。
深之又深乃至踵，根深蒂固凝不動。
超然內外無死地，梨棗華實龍虎用。
真人示我尺素書，萬卷丹經不勞誦。
他年綠髮對銅狄，却視吾齋真作夢。
蹇馿
作者：張耒
朝代：宋

驥伏鹽車饑不行，疲牛與爾飽平生。
子荆自是佳公子，亦向人前作汝聲。
辛未立春
作者：張耒
朝代：宋

彩勝耀朝日，歡言立新春。
朝陽披宿靄，頗覺天地溫。
蔬盤簇細甲，相勸御芳辛。
誰云冰霜底，微綠還陳根。
我居雙老槐，對聳蒼龍鱗。
歲窮益慘淡，何以慰老人。
農婦
作者：張耒
朝代：宋

耕田衣食苦不足，悠悠送子長河曲。
同行不可別未忍，日暮河邊仰天哭。
男兒從軍薄妻子，婦人隨夫誓生死。
封侯佩印未可知，不道沙場即爲鬼。
迎客
作者：張耒
朝代：宋

城門抱關皆老兵，問客來早天未明。
我笑老翁勿嘲訕，我愧古人百千萬。
道傍赫赫翁所見，寒熱郡國欺鄉縣。
人之所畏敢不畏，嗟我此翁安得慢。
近中秋
作者：張耒
朝代：宋

姮娥藥熟桂華新，滿貯清光待出雲。
徐御冰輪行碧落，世間多少感秋人。
近清明二首·其一
作者：張耒
朝代：宋

斜日去不駐，好風來有情。
江城過風雨，花木近清明。
水樹閒照影，山禽時引聲。
吾年行老矣，淹泊蹇何成。
近清明二首·其二
作者：張耒
朝代：宋

冉冉春向老，昏昏日復斜。
鮮歡常止酒，不睡更烹茶。
幡起烟中剎，鷄鳴林外家。
陳王鬭雞道，風柳不勝斜。
送丁宣德赴邕州僉判
作者：張耒
朝代：宋

邕南亭障久消兵，莫厭扁舟萬里行。
嶺外山川從古秀，幕中談笑屬時平。
天連漲海鵬飛近，風卷孤城颶母生。
勿爲跕鳶思款段，古來男子重功名。
送丁秀才侍竹之邕州
作者：張耒
朝代：宋

五嶺天南極，扁舟到幾時。
山川故國遠，猿鳥異鄉悲。
書史傳家舊，功名及壯期。
相携有佳客，莫負錦囊時。
送三姊之鄂州
作者：張耒
朝代：宋

兄弟分飛各一方，老來分袂苦多傷。
兩行別淚江湖遠，五月征車岐路長。
休歎伯鸞甘寂寞，所欣楊惲好文章。
北歸會有相逢地，只恐塵埃髮易蒼。
送劉南夫赴任京師
作者：張耒
朝代：宋

却掃楚山根，相過唯有君。
齊年未白髮，不日上青雲。
送別悲秋早，傷離頼酒醺。
青衫老司馬，落淚獨紛紛。
送劉季孫守隰州
作者：張耒
朝代：宋

君家將軍本縫掖，叱咤西摧賀蘭石。
一時成敗何足論，要使英名垂竹帛。
到君奇骨尚虎頭，白鬚千騎守邊州。
插架萬籤供記覽，探囊五字擅風流。
大河之東士精勇，日飲不妨飛獵鞚。
五更吹角建牙旗，萬馬合圍行酒甕。
朝裘風勁黑貂暖，夜帷雪滿青氈重。
樂哉閉口莫言兵，雖有頗牧誰能用。
送劉季孫赴浙東
作者：張耒
朝代：宋

將軍好書如郤縠，文史隨船三萬軸。
吟詩坐嘯士賈勇，不學虎頭飛食肉。
念昔先君得佳句，歸見兒童詫珠玉。
乖離存沒偶不死，十年遇公拜還哭。
堂堂山西忠勇後，凜凜典刑在眉目。
總戎南下聊復爾，健虜黠羌要頗牧。
戈船水犀士扼虎，三江太湖浪翻屋。
丈夫爲將亦不惡，寂寞揚雄老天祿。
送呂安禮
作者：張耒
朝代：宋

呂子有奇氣，少年事詩書。
不肯衣逢掖，而隨市井儒。
白紵霜雪袍，朱纓貫金殳。
大醉必走馬，長呼挽雕弧。
興罷有餘歡，清歌倚簫竽。
春風動狂思，夜席擁妖姝。
羣兒傍笑之，謂子脫撿拘。
而我獨知子，壯茲真丈夫。
屑屑五斗米，其重無錙銖。
何爲愛瑣屑，妄自苦其軀。
子亦愛我拙，相逢每躊躇。
論詩夜齋靜，秀氣出璠璵。
遠官無與歡，見君心獨娛。
如何忽告別，决去如驚鳬。
矯矯黄鵠姿，枳棘非所居。
清明擇士日，子豈久泥塗。
送別動苦懷，乖離感羈孤。
搔首歲暮天，詩成悲有餘。
送呂際秀才南歸
作者：張耒
朝代：宋

咽咽幽谷泉，蕭蕭秋竹風。
豈不愛孤潔，但傷愁且窮。
呂子南國秀，滄溟貯其胸。
出試輒不偶，低頭避兒童。
離家五千里，客飯苦不豐。
冷落卧寒齋，苦吟和秋蟲。
昨者投我詩，九歎閱未終。
欲知作者心，但視讀者容。
文章出貧賤，此事今古同。
但願子富貴，不願文日工。
今日告我別，出門若驚鴻。
各在天一方，何當復相逢。
送周六赴濠州戶曹二首·其一
作者：張耒
朝代：宋

老顒有婦何妨道，一室蕭然尚愧君。
但恐小喬來丈室，却須射虎作將軍。
送周六赴濠州戶曹二首·其二
作者：張耒
朝代：宋

從來悟道不由書，覿面相呈已有餘。
麈尾花飛終不近，濠梁古鬼解揶揄。
送婿陳景初還錢塘
作者：張耒
朝代：宋

乃翁風節老彌堅，嗣子清修學有傳。
爲愛詩書賢事業，肯羞葛練拙包纏。
經年上國勞歸夢，一棹寒流放去船。
飽讀陳編勤筆硯，書來寄我好文編。
送子野大夫罷兖倅歸汶上
作者：張耒
朝代：宋

愛君記覽老不衰，日日早起先鳴雞。
白頭未蒙國士知，佐郡秩滿寂寞歸。
我辭魑魅得一麾，逢君話舊相嗟咨。
幾年東壁無光輝，不知武庫實在茲。
上書薦君非我職，臨分一醉當無辭。
送孫志康赴高陽
作者：張耒
朝代：宋

三觴草草豈足飲，聊具數刻留君歡。
年來故友半零落，每念及此傷肺肝。
淮陽窮栖幸見子，胸中鬰結爲少寬。
奈何舍我去不顧，薄宦謀食何艱難。
陳郊窮秋苦雨霽，積雨未受短日乾。
念君匹馬走坡坂，蒙犯霜雪勤征鞍。
吾遭坎壈皆自取，之燕何得南其轅。
雖然男子豈常爾，且復養此凌雲翰。
送客愁
作者：張耒
朝代：宋

數星點點間微河，城上三更樹影蹉。
霜落夜深風悄悄，月明無限客愁多。
送張天覺使河東席上分題得將字
作者：張耒
朝代：宋

張侯蜀都秀，玉立身堂堂。
手持明光節，六月登太行。
三晉雄中夏，朔方臨大荒。
傳聲賢使者，父老相扶將。
控弦百萬戶，十年廢耕桑。
但使把鋤犂，自然息桁楊。
主人延閣老，別酒泛蘭觴。
寄聲梁諫議，欲試紫參方。
送徐任
作者：張耒
朝代：宋

白髮青衫困宦遊，相逢不復話封侯。
少年壯氣青雲上，投老生涯一醉休。
獻璞誰憐藏美玉，惡聲不至爲虛舟。
從來滿卷新詩句，寫取淮天萬里秋。
送復守張坰朝奉罷歸
作者：張耒
朝代：宋

一夢西都十二年，竟陵相遇各華顛。
風流家世仁人後，愷悌歌謠楚俗傳。
學道愛君甘淡薄，倦遊嗟我久留連。
自憐江上傷春眼，不待琵琶已泫然。
送春
作者：張耒
朝代：宋

二年江上見春歸，預想重來我未迴。
淹速世間誰料得，祇應相遇且銜杯。
送春
作者：張耒
朝代：宋

莽莽平原綠，悠悠晚樹紅。
巢成鶯哺子，柳老絮飛空。
碧草長亭路，青旂野店風。
傷心對千里，無酒奈愁攻。
送晁將之咸平簿
作者：張耒
朝代：宋

逢君執經博士堂，見君賜第出明光。
俯眉作吏百態惡，豫章參天要雪霜。
連牆秋雨老藜莧，十日不見已束裝。
試尋崔丞謝客處，壁間有詩細作行。
送曹子方赴福建運判
作者：張耒
朝代：宋

平生鄴下曹公子，家世風流合有文。
橫槊尚傳瞞相國，紫髯不是畫將軍。
詔書寬大民何怨，刺史威嚴吏合勤。
好作楚詞更下俚，雲中一降武夷君。
送李公輔赴宰宣城
作者：張耒
朝代：宋

與君騎竹即同遊，抱子相看髮已秋。
莫惜往來勤馬足，未須容易轉船頭。
君方搜句窗間岫，我已懸情天際舟。
抱槧石渠無所欲，勞君時致管城侯。
送李十之陝府
作者：張耒
朝代：宋

斷蓬泛梗偶相依，一別重逢又幾時。
人世悲歡消遣盡，爲君流淚忽霑衣。
送杜君章守齊州
作者：張耒
朝代：宋

平生杜公賢弟兄，北州人物家法稱。
兒童服膺今見面，溫潤圭璧清霜冰。
胸中詩書不見試，鬢髮欲白論邦刑。
用違所長衆不可，公猶談笑氣甚平。
人才之難萬冀一，一士其重九鼎輕。
典籤不廢吟擁鼻，所歎虛席何人登。
臨蕃千騎亦不惡，聊以餘力蘇疲氓。
霜清水落魚潑剌，萬甕沸響新醪傾。
東秦山河太守貴，長安歌舞新曲成。
正須晝夜快作樂，舍人促公歸治行。
送梅子明通判餘杭
作者：張耒
朝代：宋

東南山水窟，錢塘吳越都。
吾人神仙後，厭直承明廬。
一舸去莫挽，落帆風月湖。
蹁躚青衿子，能誦先生書。
借問太守誰，子雲蜀名儒。
家有王陽金，清商奏簫竽。
相逢不妨飲，坐嘯治有餘。
遙知子還日，未厭浙江魚。
送楊念行監簿侍行赴鄂渚
作者：張耒
朝代：宋

楚天南去水冥冥，鄂渚悠悠到幾程。
京洛信稀千里隔，江湖春盡一帆輕。
莫辭送別青春滿，會是相逢白髮生。
飽讀詩書取卿相，不應如我老無成。
送楊補之赴鄂州支使
作者：張耒
朝代：宋

相逢顧我尚童兒，二十年來鬢有絲。
涕淚兩家同患難，光陰一半屬分離。
扁舟又作江湖別，千里長懸夢寐思。
何日粗酬身世了，卜鄰耕釣老追隨。
送歐陽經赴蒲圻
作者：張耒
朝代：宋

異時堂飲洋川酒，幾喚扁舟度樊口。
兩山泉石多故人，送子南行一回首。
蒲圻小縣聊讀書，當使里閭無呻吁。
結束歸來接臺省，不應厭食武昌魚。
送江瞻道之汝陰尉
作者：張耒
朝代：宋

少年相見已蹉跎，千里分携可奈何。
世路險艱知子少，人間憂患屬予多。
二年窮巷山陽客，一棹清風潁水波。
我爲離居感身世，援琴西望獨悲歌。
送畢公叔奉詔赴陝西
作者：張耒
朝代：宋

畢子談鋒不可摧，捷若急電飛霆雷。
老儒宿學不敢較，左右戈戟縱橫排。
文如翻河注浩渺，學有要會窮根荄。
眼看青雲不著脚，决去得邑窮山隈。
漢家封疆際四海，琛賮萬里連翩來。
西河故地獨何事，禮樂舊俗遭狼豺。
包藏隠忍非一日，獸子未可仁心懷。
英雄天子命世主，撫劍震怒風雷迴。
馬如屯雲士如虎，萬車載甲如崔嵬。
豈惟俘斬復境土，誓剖巢穴窮卵胎。
除書命子參漕府，國有大事須羣才。
男兒功業在勤苦，莫惜沙塞衝塵埃。
禦戎舊策子所習，胸臆請爲將軍開。
封侯報國在今日，贈行滿舉黄金杯。
送程德孺赴江西
作者：張耒
朝代：宋

程侯治楚我獨知，去時民作嬰兒啼。
歸來明光見天子，還把一節來江西。
年來屢下寬大詔，赤子未免寒與饑。
恩如憂病政如藥，知病無藥何由治。
朝廷法度寄吏手，付授得所乃合宜。
事如黑白初易睹，敢以容悅相蒙欺。
此行委寄意不淺，列城數十受指揮。
任官輕外最弊法，省閣無補真何爲。
遙知敏手多暇日，不廢樽俎環蛾眉。
從君多乞歙州紙，歲晏天祿供吟詩。
送窮
作者：張耒
朝代：宋

年年瀝酒拜清晨，風俗新正競逐貧。
不用爲文送窮鬼，直須圖事祝錢神。
送翟公巽赴中書舍人
作者：張耒
朝代：宋

韓筋柳骨世不聞，翟公筆力回千鈞。
十年聲名滿四海，淮陽邂逅雙朱輪。
老翁空疏亦何有，察公於我意甚真。
高談亹亹雲漢上，一掃闒茸如灰塵。
夜光明月不計數，坐使衰弊生精神。
恨無金玉相報答，還家三歎嗟我貧。
青燈論文夜未分，曉聞門外送使君。
問君舍此去安往，紫皇詔歸侍玉宸。
鋒鋩發硎斷犀象，好爲明主裁絲綸。
論思獻納乃其職，况公之意常在民。
追還三代舊風采，主以事實致此文。
聖君賢相有美意，筆端與物爲陽春。
送聖民出城即事
作者：張耒
朝代：宋

東風堤上送行人，漸出城來漸少塵。
柳色已深花又落，客來下馬獨傷春。
送胡唐臣赴蘇州僉判
作者：張耒
朝代：宋

他日馳戎馬，風塵從事衫。
花開大梁酒，木落太湖帆。
幕府煩精悍，吳山入笑談。
長安米不賤，君與問江南。
送胡考甫
作者：張耒
朝代：宋

胡公精悍姿，勇氣如秋鷹。
兵書百萬言，揮麈談如傾。
羞戴文吏冠，慨然喜功名。
願得丈二殳，爲國作長城。
朝廷士力盛，戰馬如雲騰。
貔貅飽肉食，武庫森神兵。
此豈不足用，麾之若雷霆。
如何彼黠虜，坐敢邀金繒。
由來在得將，選擇當至精。
譬如養騏驥，有御乃能行。
安得偉丈夫，長驅兩隅清。
淮南聽公語，乃是衛霍朋。
終軍白面兒，尚欲請長纓。
縱橫老將手，出袖盍一呈。
策馬勿自滯，我將觀厥成。
一奮庸將驕，汎灌出精英。
立功報天子，執節擁旗旌。
男兒當封侯，寧爲老書生。
送蔡彥規之任風泉主簿
作者：張耒
朝代：宋

四十曳青袍，功名晚未遭。
賢人固難進，小邑且徒勞。
秦俗謳謠口，雍州形勢豪。
憑君懷古意，一一寄風騷。
送邵郎中守同州
作者：張耒
朝代：宋

君不見漢家左輔百萬戶，里胥夜驚厭桴鼓。
爾來荆棘露沾衣，只有山河閱今古。
邵侯風流華省郎，三十憑熊兩開府。
不須閉閣决田訟，多屑石餠羞魚俎。
東南文章舊人物，莫愧蓴羹便酪乳。
仍煩細閱白沙龍，驌驦一骨今何所。
送陳器之
作者：張耒
朝代：宋

投身落窮谷，默默類囚拘。
情忘侶木石，機謝友禽魚。
粲粲陳夫子，文章德行俱。
雖云相知晚，既合乃不渝。
我官洛水濱，君寄鹿山隅。
孰謂百里遙，滿案堆君書。
詩壇兩不懾，日夕鬭戈殳。
我贈白玉璧，子還明月珠。
今春子遇我，爲我駐驪駒。
高懷坐披豁，一飲倒雙壺。
聯騎失洛橋，據鞍遞歌呼。
劇談燼飲燭，痛飲銷炎爐。
首夏餘春妍，子還自西都。
連朝守杯勺，芍藥正芬敷。
插花烏帽傾，醉倒傍人扶。
已別尚反顧，將歸重躊躇。
官期子當滿，念別久鬰紆。
况乃西郊道，匆匆遇行車。
一酌不暇勸，矧欲盡子娛。
亦知微誠薄，所惜違區區。
親友義不小，况乃知心歟。
忽忽流水濱，尚將執子袪。
願子保多福，六翮縱南圖。
永此金石交，皦皦堅終初。
送麻田吳子野還山
作者：張耒
朝代：宋

麻田老仙身馭風，萬里一息如飛蓬。
行窮山川出天外，閱盡世界歸壺中。
經過賣藥勾漏客，鄉里高年南極翁。
我亦有心遊八極，從公一借葛陂龍。
送黄師是梓州提刑
作者：張耒
朝代：宋

嘉陵江邊樹，他日繫我駒。
當時挾書兒，抱子鑷白鬚。
傷懷洒孤淚，一夢百崎嶇。
西城送我處，今日攬君袪。
君才如涌泉，隨用隨有餘。
中年頗流落，四駕使者車。
持節豈不貴，列城隨慘舒。
君看冒軒冕，奴隸笑金朱。
猿鳥日異音，山川開畫圖。
懷君即飲酒，念我當寄書。
通海夜雨寄淮上故人
作者：張耒
朝代：宋

黄沙渾渾水滿川，奔流爭岸虎眼漩。
南來舟子慣風水，萬斛長船如等閑。
濛濛春雨楊柳濕，漠漠人家雞犬寒。
道途歸人寄消息，客行安穩近長安。
連昌宮
作者：張耒
朝代：宋

長安王氣已消磨，弔古遺墟恨愴多。
宮殿成塵新草木，丘陵無主故山河。
雨餘耕隴尋遺寶，夜靜溪泉響細波。
才子已銷泉下骨，百年獨諷舊時歌。
遊園
作者：張耒
朝代：宋

病來久不上層臺，窗有蛛絲逕有苔。
爲報園花莫惆悵，故教太守及春來。
遊李氏園
作者：張耒
朝代：宋

堂下新年見草芽，驚心强起探年華。
柳呈雪後青蒼幹，梅破風前一兩花。
綽約風光新物態，栽培園沼好生涯。
奔馳世路吾何有，一到林塘一歎嗟。
遊楚州天慶觀觀高道士琴棋
作者：張耒
朝代：宋

頹垣蒼蒼鎖喬木，草滿荒庭不容足。
壞簷破壁秋雨餘，蛛網蕭蕭風滿屋。
黄衣道人出迎客，野態生疏脫拘束。
圍棋盡掃一堂空，烹茶旋煮新泉熟。
彈琴對客客卧聽，悅耳泠泠三四曲。
離騷幽怨松風悲，流水潺湲履霜哭。
日斜携手步空廊，鳴鳩相呼竹間宿。
黄昏門閉人語絕，空殿幽幽掩微燭。
我生資身最淡薄，每厭煩歊幸幽獨。
何當不踏朝市塵，長伴高人種松菊。
遊武昌
作者：張耒
朝代：宋

一葉橫江凌浩渺，李君見我迎門笑。
鵝黄初熟醅旋壓，書室焚香地新掃。
淋漓歌笑不知夜，竹榻枕藉眠諸少。
老人被煖覺獨晚，驚起東南日如燒。
四明陳子定愛客，生火寒廳邀我到。
盤殽香潔具俄頃，鱠斫寒魚初出沼。
仲謀霸氣久寂寞，元子亭基尚危峭。
荆榛荒梗上石磴，人物清江開野廟。
暮投明府快一飲，主意殷勤賓屢釂。
星河破碎歸中夜，明日清淮理歸棹。
王家園館靜人眼，挂壁於菟疑欲齩。
殺雞爲黍辦倉卒，看畫烹茶每醉飽。
還家閉門空寂歷，勝境目前皆了了。
茲遊可再誰汝嗇，老懶似不能輕矯。
西山得霜瘦如削，蕭寺崢嶸出粉篠。
幸於腰髀猶足使，與子凌寒恣遊眺。
過孝感縣十里所望一土山下有漁舟呼之不來委舟負魚徑去不顧俄有一舟不待呼自拏舟直前取舟中美魚致之求價甚賤予倍與之值卒辭倍值而去予語之曰爾不待招而赴人之求仁也售不求厚價廉也子豈有道者乎茲楚境也昔有勸屈大夫以餔糟啜醨者豈非子耶爲作一篇
作者：張耒
朝代：宋

有道隠屠釣，仁廉非偶然。
傾筐出紫鱖，揮手謝青錢。
昔有離騷客，名高楚國賢。
獨醒遭爾笑，吾幸醉終年。
過少室
作者：張耒
朝代：宋

驅車繼日未知勞，翠靄嵐光下褐袍。
日暖峰巒開少室，雪餘松柏近嵩高。
山行歲晚風霜苦，地勢西來氣象豪。
勝事欲歌紛滿目，烟霞深處欲誅茅。
過泗州推官王永年致仕還鄉王年四十而致仕士大夫所少也
作者：張耒
朝代：宋

爲憶田園便拂衣，休官退勇似君稀。
塵埃擺脫青衫去，閭里驚嗟白髮稀。
南畝稻粱仍歲熟，舊山芝朮入秋肥。
百年從此皆閒日，寄語人間浪是非。
過漣水
作者：張耒
朝代：宋

城頭落日在旗竿，城外長淮水浸天。
左海門前燈火盡，櫓聲嘔軋夜深船。
過臨淮
作者：張耒
朝代：宋

衝寒發孤城，带雪入異縣。
春陰舟楫迴，遠眼烟木亂。
朝來雲間塔，別我忽不見。
春流背客去，應過前日岸。
懷居念繾綣，送別祝寢飯。
撫事良有懷，申情能無歎。
過蘄澤
作者：張耒
朝代：宋

雄吞六國弱秦强，壯士逡巡野水傍。
耕叟不知鴻鵠志，笑觀宮室忤陳王。
過衛真太清宮追懷章聖皇帝遊幸之盛小臣斐然成韵
作者：張耒
朝代：宋

鳳歷開三葉，中原正偃兵。
端居思道妙，順動展精神。
函谷傳經後，渦陽舊宅新。
龍蟠泉不竭，丹養檜長生。
鸞鶴迎黄屋，烟霞避翠旌。
琳瑯千佩玉，貔虎萬屯營。
邃殿仙容儼，靈庭盛禮行。
書留河上語，碑勒大夫名。
歌罷秋風晚，弓遺藥鼎成。
句陳嚴舊寢，輦道接新耕。
日落重樓影，天寒暮鳥聲。
異時懷往事，千古有餘情。
道士磯
作者：張耒
朝代：宋

匡廬奠九江，苗裔遍南服。
橫江蔽原野，內外實一族。
危磯插江生，石色擘青玉。
蛟龍穴亂石，猱玃在喬木。
我行季冬月，江蹟在山腹。
扁舟如鏡面，清浄不可觸。
躋攀既不可，千古長幽獨。
緬想邃古初，巢居戒樵牧。
道彭澤
作者：張耒
朝代：宋

姓陶令尹今何在，空補陳編歸去來。
安得春江作春酒，百年長與子銜杯。
道旁花
作者：張耒
朝代：宋

長夏百草秀，道旁多野花。
無名自紅紫，有意占年華。
灼灼照流水，斑斑上古槎。
中原何日掃，將爾付泥沙。
遠別離
作者：張耒
朝代：宋

遠別離，明當入蜀去。
酒酣日落客心驚，起與僕夫先議路。
引車在庭牛在槽，桐枝嫋嫋秋風豪。
別情惆悵氣不下，酒觴翻污麒麟袍。
緩緩清歌慰幽獨，不惜更長更燒燭。
贈君髮上古搔頭，莫易此心如此玉。
平生每笑花飛片，東家吹落西家怨。
但得歸時似別時，相知何必長相見。
遠思
作者：張耒
朝代：宋

裊裊霜風吹碧梧，孤城殘角奏單于。
山川浩蕩愁千里，樓閣黄昏月一梳。
遣悶
作者：張耒
朝代：宋

爲問庭前鵲，歸期何太遲。
舊傳能報喜，東去是何時。
黄葉西風急，幽花白露滋。
朝朝清洛水，坎坎只東馳。
遣興
作者：張耒
朝代：宋

百感摧傷强對春，看花花畔獨沾巾。
祇應閉目林中坐，須學無言壁下人。
遣興次韵和晁應之四首·其一
作者：張耒
朝代：宋

老去詩書倦討論，一樽相對尚殷勤。
鍛爐放蕩狂中散，書閣蕭條老子雲。
要路交親嗟隔闊，他鄉耆舊飽知聞。
衰知多病頭風甚，解寄新文獨有君。
遣興次韵和晁應之四首·其三
作者：張耒
朝代：宋

夜泛孤舟清洛津，宓妃輕步若爲親。
清涵星漢光垂地，冷覺魚龍氣近人。
鏡裏悲秋雙鬢髮，馬邊隨客兩京塵。
愁心欲比東流水，滾滾無窮日日新。
遣興次韵和晁應之四首·其二
作者：張耒
朝代：宋

西風淅淅滿征衣，天畔危亭面翠微。
雲解映山常漠漠，葉知辭樹亦依依。
苦饑黄鵠猶謀食，無事輕鷗得遠飛。
落日秋風滿江漢，杖藜三歎未能歸。
遣興次韵和晁應之四首·其四
作者：張耒
朝代：宋

蓬門鳥雀啅黄昏，歸徑牛羊各有羣。
水闊魚龍陰後出，山空虎豹夜深聞。
西來客引秦川雨，南去秋連楚澤雲。
唐漢廢興無處問，西風禾黍但丘墳。
遲日
作者：張耒
朝代：宋

遲日花光亂，東風酒浪深。
天邊爲客恨，老去惜春心。
起舞狂猶在，悲歌病不禁。
高樓見千里，不醉莫登臨。
遷居對雨有感
作者：張耒
朝代：宋

楚鄉風物淡悠悠，獨掩閒門客滯留。
盡日無言對秋雨，相敲蕉葉各吟秋。
遷居羅溪潘邠老昆仲比以火驚相見殊闊作詩調之
作者：張耒
朝代：宋

畢方逐未去，里巷時狂走。
念君簞瓢外，顔室空無有。
誤憂黎元謾，烜赫驚戶牖。
我雖厭遷次，寒突黔已久。
平生昧奇字，安得君載酒。
遺興次韵和晁應之四首·其一
作者：張耒
朝代：宋

日落村虛烟靄青，草根促織晚先鳴。
羣山衮衮望中去，新月娟娟愁裏生。
暗峽風雲秋慘淡，高城河漢夜分明。
寄書故國還羞澀，白首蕭條老病嬰。
遺興次韵和晁應之四首·其三
作者：張耒
朝代：宋

女几山前雲雨收，五更星斗轉西樓。
蒼蒼淡月關河曉，裊裊西風觀閣秋。
獨鶴有求時飲啄，孤雲無事任沉浮。
可憐白髮張公子，還望西山歌四愁。
遺興次韵和晁應之四首·其二
作者：張耒
朝代：宋

洛陽宮殿鎖埃塵，翠輦東還幾度春。
雙闕曉雲連太室，九門晴影動天津。
地藏寶鼎寧無祲，龍護靈書固有神。
遊豫此時期聖主，保釐從古仗元臣。
遺興次韵和晁應之四首·其四
作者：張耒
朝代：宋

露下風悲螢火流，周南羈客意悠悠。
山川老去三年淚，關塞秋來萬里愁。
慣逐禽魚諳異俗，每因霜月夢滄洲。
一拋硯井雙蓬鬢，天畔詩成獨倚樓。
郭圃送蕪菁感成長句
作者：張耒
朝代：宋

蕪菁至南皆變菘，菘美在上根不食。
瑶簪玉筍不可見，使我每食思故國。
西鄰老翁知我意，盈筐走送如雪白。
蒸烹氣味元不改，今晨一日如還北。
孔明用蜀最艱窘，百計掇拾無遺策。
當時此物助軍行，渭上褒中有遺植。
英雄臨事究瑣屑，終服奇才屈强敵。
想見躬耕自灌畦，當時有意誰能測。
都梁亭下
作者：張耒
朝代：宋

金塔青冥上，孤城蒼莽中。
淺山寒带水，旱日白吹風。
人事劇翻手，生涯真轉蓬。
高眠待春漲，鮭菜伴南公。
都梁夜景
作者：張耒
朝代：宋

浩浩黄流注渺漫，南山峰嶺對巑岏。
青燈覆地嚴城夜，白月當天淮上寒。
酒市歌呼迷客醉，畫樓燈火暗更殘。
扁舟老客無餘事，擁褐高眠夜未闌。
都梁雪天晚望
作者：張耒
朝代：宋

浮梁淮面欲飛騰，金碧浮屠間玉層。
古岸蕭條風捲雪，長河咽絕水浮冰。
留連淮汴殘年客，蹭蹬塵埃一老僧。
聞道都梁梅未拆，可隨桃李畏嚴凝。
鄧學士慎思挽詞
作者：張耒
朝代：宋

清苦吟詩客，癯羸嗜學身。
詩書不得力，鬼物定欺人。
類物傳遺學，經書植妙因。
九原誰與友，千載葬魚臣。
鄧慎思學士挽詞
作者：張耒
朝代：宋

青衫獻賦逢知己，白首耽書還誤身。
名著道山傳故事，政行兩郡泣遺民。
文成典午羣疑泮，詩和少陵佳句新。
歎息苦身成底事，湖墳宿草已愁人。
酒病中寄李十二招飲五首·其一
作者：張耒
朝代：宋

班郎握筆未封侯，嗜酒揚雄欲白頭。
寂寞著書誰作伴，雨枝風葉碧梧秋。
酒病中寄李十二招飲五首·其二
作者：張耒
朝代：宋

酒病岑岑更怯寒，一窗疏雨擁衾眠。
西風一入庭前樹，便有秋聲到枕邊。
酬同年徐正夫司戶時欲卜築嵩洛間
作者：張耒
朝代：宋

少別老相見，無言空惘然。
功名屬多病，詩酒樂衰年。
釜厭顔公粥，囊須趙壹錢。
歸裝何日辦，嵩少好林泉。
醉中雜言
作者：張耒
朝代：宋

老人攀花復藉草，春力著人如醉倒。
未容作計試留春，東風已與人俱老。
東君惜春不惜花，千紅萬紫委泥沙。
已教白日張錦繡，更欲平地興雲霞。
我欲呼客無酒肉，摘花插頭悲髮禿。
安得釀酒萬甕屠千羊，花間醉飽踏春陽。
醉宿慈氏院晨起
作者：張耒
朝代：宋

痛飲淋漓半夜醒，披衣坐待曉窗明。
風松一夕清無限，罏火三更暖有情。
孤閣鳴鐘天黯慘，寒山戴雪晚崢嶸。
年來漸向深杯怯，强學劉伶欲解酲。
醉郡圃二首·其一
作者：張耒
朝代：宋

東風流園開百花，繁紅釅白如晴霞。
主人殷勤勸客飲，我爲滿釂酢以華。
游人酒客興未足，舉首白日西南斜。
人生有酒不肯飲，百年醒坐何爲耶。
醉郡圃二首·其二
作者：張耒
朝代：宋

驅童晨摘承露花，薦以玉盤濡井華。
誰云離本即憔悴，持玩入手意有加。
爲之致酒就几案，影落酒底杯浮葩。
平生看花常不足，肯使容易親塵沙。
采石阻雨寄宣城故人二首·其一
作者：張耒
朝代：宋

風雨江頭思故人，東南烟水濕青春。
宛溪東岸垂楊樹，想見烟眉亦解顰。
采石阻雨寄宣城故人二首·其二
作者：張耒
朝代：宋

閒雲濃淡作朝陰，柳色江頭春已深。
誰爲宣城故人說，依依祇似去年心。
重九考罷試卷書呈同院諸公
作者：張耒
朝代：宋

回首登高行復冬，後時只合歎龍鍾。
愁須白酒來酣戰，詩爲黄花弔不逢。
十日飛騰過眼疾，萬籤甲乙定誰從。
共應浄掃氍毹榻，深炷爐香午睡濃。
重到臨淮壽聖院
作者：張耒
朝代：宋

陳迹不可訪，舊游三十年。
相逢非故物，大半已沈泉。
世界揚塵海，浮生不繫船。
老人無固必，醉即掩篷眠。
野望
作者：張耒
朝代：宋

野寬秋望閣，浩蕩雨初還。
寒樹爭標嶺，歸雲各占山。
歲窮風物慘，地闊井閭閑。
飽食端無補，微官亦愧顔。
野步
作者：張耒
朝代：宋

带水依城一逕微，出城桃杏雨來枝。
最憐楊柳身無力，付與春風自在吹。
金陵懷古
作者：張耒
朝代：宋

控带洪流古帝城，欲尋舊事半榛荆。
六朝山色情終在，千古江聲憾未平。
設險丘陵荒蔓草，带城桑柘接新耕。
十年重到無人問，獨立東風一愴情。
錢仲珣追船及陳留
作者：張耒
朝代：宋

野岸南風百草長，沄沄汴水卷沙黄。
扁舟轉柁迷城市，送客追船羅酒漿。
休唱陽關傷遠別，所欣蓴菜入新堂。
宦名衰晚君無問，便得封侯鬢已蒼。
長安仲春二首·其一
作者：張耒
朝代：宋

長安仲春七日風，蒼茫頓撼天地同。
應門縹闕岌欲動，况我窮巷連蒿蓬。
暮寒卷雪連芳草，平門萬屋青城縞。
無言桃李終默默，得勢泥塗常浩浩。
夕暉入屋人氣活，勞苦羲和間何闊。
斗杓東指令未行，要使燭龍聊潑剌。
長安仲春二首·其二
作者：張耒
朝代：宋

長安花繁仲春月，北風倒山雨成雪。
窮巷下里袴襦盡，老翁稚兒骨欲折。
吾人諳事不復驚，以手扣額願天晴。
夕陽纔升已復晦，積雲如山那肯退。
閒步
作者：張耒
朝代：宋

枝上啼鴉巢欲成，晴簷向日乳鳩鳴。
可憐霜雪餘威盡，春草無名著處生。
阻風累日泊寶積山下
作者：張耒
朝代：宋

繫船淮北雨如軸，繫船淮南風斷橋。
客行有期日月疾，歲事欲晚霰雪驕。
山根浪頭作雷吼，縮手敢試舟師篙。
不用燃犀照幽怪，要須拔劍斷長蛟。
阿几
作者：張耒
朝代：宋

小兒名阿几，眉目頗疏明。
日來書案傍，學我讀書聲。
男兒事業多，何必學讀書。
自古奇男子，往往羞爲儒。
阿几笑謂爺，薄雲無密雨。
看爺饑寒姿，兒豈合貴富。
翁家破篋中，惟有書與史。
教兒不讀書，更欲作何事。
陋屋
作者：張耒
朝代：宋

陋屋秋霖後，荒城落葉中。
壞牆朝插菌，幽草晝聞蛩。
豈是不浪出，直緣無奈慵。
何勞求季主，吾自了窮通。
陳履常惠詩有曾門一老之句不肖二十五歲謁見南豐舍人于山陽始一書而褒與過宜陽有同途至亳之約耒以病不能如期後八年始遇公於京師南豐門人惟君一人而已感舊慨歎因成鄙句願勿他示
作者：張耒
朝代：宋

南豐冢木已蕭蕭，猶有門人守一瓢。
文彩自應傳壺奧，典刑猶可想風標。
紛紛但見侏儒飽，寂寂誰歌隠士招。
十載敝冠彈未得，簪纓知復爲誰彯。
陽翟道中
作者：張耒
朝代：宋

客行趨陽翟，驅馬登高崗。
羣山拱西都，迴首瞰許昌。
原田秀且潤，烟水遠分行。
荒冢卧石獸，古祠摧畫牆。
我行日已遠，風物非故鄉。
隨俗强飲食，所求肢體强。
兒生事弧矢，有志行四方。
秣馬訪前古，吾將問興亡。
雁
作者：張耒
朝代：宋

知時避就物之難，千里蕭蕭振羽翰。
水國稻收朝食乏，海天霜重夜飛寒。
烟雲秋去南山暖，風日春歸朔野寬。
九萬騰凌那可測，弋人矰繳漫多端。
雙廟
作者：張耒
朝代：宋

成敗功名付偶然，男兒要是死生間。
故應城破知肝膽，飛矢何勞記賀蘭。
雙槐
作者：張耒
朝代：宋

老去相看終慘淡，秋來無頼對婆娑。
任從葉逐西風去，要聽庭寬夜雨多。
雙槐晚秀三月一日初見新葉
作者：張耒
朝代：宋

東皇無處著繁華，亦復分張到我家。
他日老蒼悲敗枿，今晨嫩綠出新芽。
禿翁承弁纖纖髮，村婦縈鬟草草花。
桃李蹊中人絕跡，綠陰門巷正藏鴉。
雙鳬
作者：張耒
朝代：宋

雙鳬元自白，况乃小池清。
逐伴知身潔，當庭獨眼明。
暖沙晴共戲，寒渚夜多驚。
何事秋風起，軒然向主鳴。
雜咏三首·其一
作者：張耒
朝代：宋

隆中卧龍公，平昔事耕釣。
無言顧同儕，高視獨長嘯。
彼寧惜開口，顧爾非同調。
何事逢玄德，曹孫一言料。
雜咏三首·其三
作者：張耒
朝代：宋

鳥鳴高屋上，饑顧朝求食。
擾擾市井人，日夜衣食迫。
豈伊理當然，或者養未得。
我歌南風詩，歸坐還歎息。
雜咏三首·其二
作者：張耒
朝代：宋

六槐當我庭，春葉密如幄。
朝來南風起，已見萎葉落。
盛衰同時來，豈必待蕭索。
鄙哉兒女癡，倩倩情所樂。
雜詩二首·其一
作者：張耒
朝代：宋

獨居無與往，况此陰雨天。
起來復何有，詩書散我前。
偃卧一榻上，讀書疲復眠。
經綸負夙志，跌蕩窮吾年。
雜詩二首·其一
作者：張耒
朝代：宋

邾城山下梅花樹，臘月江風好在無。
爭似姑山尋綽約，四時長見雪肌膚。
雜詩二首·其二
作者：張耒
朝代：宋

病腹難禁七椀茶，小窗睡起日西斜。
貧無隙地栽桃李，日日門前自買花。
雜詩二首·其二
作者：張耒
朝代：宋

高堂斷四聽，鳴雨曉未止。
堂空雨聲大，滴滴清我耳。
朝眠引幽夢，遇我同心子。
談笑未容周，夢開坐千里。
雜題二首·其一
作者：張耒
朝代：宋

寒雨蕭蕭桐葉驚，浪浪還作夜階聲。
西風忽起幽人覺，枕簟凉時向五更。
雜題二首·其二
作者：張耒
朝代：宋

蒼蒼落月井梧西，睡覺幽人自卷帷。
只有林鶯知夢斷，曉庭人靜語移時。
離京後作七首·其一
作者：張耒
朝代：宋

蘋芷江邊已五年，厭聞風浪打船舷。
南風蕭艾荒凉野，時望高丘一慨然。
離京後作七首·其七
作者：張耒
朝代：宋

燕雀翩翻夏屋深，成谿桃李已成陰。
黄鸝深處無人見，時有清風遞好音。
離京後作七首·其三
作者：張耒
朝代：宋

灌畦沽酒兩三家，春去芳叢有晚花。
莫道長安在天上，女牛猶有客乘槎。
離京後作七首·其二
作者：張耒
朝代：宋

水諳送客渾無浪，風解留人却有情。
今夜榆林繫帆宿，却從北斗望天心。
離京後作七首·其五
作者：張耒
朝代：宋

過雨陂塘處處深，南風蕭艾欲成林。
道邊拾穗行歌者，亦有豐年一飽心。
離京後作七首·其六
作者：張耒
朝代：宋

高槐老柳舞南風，晴日家家蠶麥中。
芟盡黄雲見原隰，却教風雨洗長空。
離京後作七首·其四
作者：張耒
朝代：宋

一水夷猶達汝陰，年華客意兩相侵。
河邊無限青青草，攬轡何人繫此心。
離光山驛
作者：張耒
朝代：宋

郵亭結束問殘更，斜月西南雞未鳴。
草草勞人常少睡，綿綿遠道苦無情。
田家稔熟人情好，野路雨餘秋氣清。
老得一州藏拙去，鵷鸞臺閣盡豪英。
離天長寄周重實
作者：張耒
朝代：宋

相逢握手便忘形，射策天門盡弟兄。
浮世有誰尊道義，青衫自笑爲功名。
高談未盡胸中意，作別猶如夢後驚。
半夜叩門投野寺，天寒孤月更分明。
離宛丘斗門
作者：張耒
朝代：宋

檣烏映高柳，晚泊近晴川。
野日離烟樹，風霜斷夕天。
牛羊知別塹，燈火認鄰船。
獨客歸何晚，平蕪遠更連。
孤城飛鳥外，春水片帆前。
蕭瑟孤征恨，更深獨未眠。
離宿州後寄兄弟
作者：張耒
朝代：宋

落日村橋涕泫然，東風匹馬去翩翩。
兩行綠樹當隋岸，一片春雲限楚天。
妄意致身常許國，强顔得祿廢求田。
幅巾會作淮南叟，白髮相收一釣船。
離富池望廬岳是日入夾口直達潯陽遂舍大江之險示同行
作者：張耒
朝代：宋

山秀江清三百里，與君三宿一扁舟。
飲殘桑落溪雲暮，卧冷桃笙楚雨秋。
舟隠長江逢夾口，眼明五老立雲頭。
幾年澤國行將遍，歸與親朋說舊遊。
離山陽入都寄徐仲車
作者：張耒
朝代：宋

孤城芳樹碧層層，村落黄昏只見燈。
迴首事如前夕夢，出門心似下山僧。
仕求行道時難偶，意欲謀閒力不能。
寄語東皋多釀酒，待予歸日解行縢。
離建雄塗中
作者：張耒
朝代：宋

遠水悠悠靜，孤檣裊裊遲。
草深春已後，麥秀日長時。
聚語條桑婦，行歌拾穗兒。
年豐隨處樂，飄泊我何爲。
離楚夜泊高麗館寄楊克一甥四首·其一
作者：張耒
朝代：宋

去城未五里，夜纜繫衰柳。
水亭暗風雨，人散聞吠狗。
平生足羈旅，沉此還往久。
有感不自知，悽然獨回首。
離楚夜泊高麗館寄楊克一甥四首·其三
作者：張耒
朝代：宋

客去水關閉，疏燈亦復收。
川鳴半夜雨，卧冷五更秋。
扁舟已寒暑，冉冉真乘桴。
一燈照客睡，短夢良悠悠。
離楚夜泊高麗館寄楊克一甥四首·其二
作者：張耒
朝代：宋

水天夕雲重，不雨衣自濕。
夜寒更士語，雞唱舟子急。
青黄數宿莽，蒼茫暗原隰。
高城亦何有，倚檣成獨立。
離楚夜泊高麗館寄楊克一甥四首·其四
作者：張耒
朝代：宋

士師我自出，爽邁凌清秋。
年少不飲酒，昏燈夜問囚。
爾家外大父，聽獄代其憂。
備饑朝煮飯，驅蚊夜張幬。
獄成上府時，稽顙呼張侯。
恕心臨縲紲，相盜以戈矛。
無令市死厲，請帝號重幽。
離樊口宿巴河遊馬祈寺
作者：張耒
朝代：宋

扁舟下樊溪，江南正清瀉。
曉登巴河岸，極目望春野。
步尋修竹寺，古木爭偃亞。
云昔孫仲謀，刑牲致師禡。
雄圖邈已矣，英概足悲咤。
石梯造雲霧，丹白開廣厦。
山僧安寂寞，畏冷不出舍。
勞生遇閒境，頓使我心寫。
晚江平若席，風勢欲相借。
離泗州冒大雪
作者：張耒
朝代：宋

陰風駕長淮，鐵馬一百萬。
孤舟犯其壘，白羽一揮散。
崩騰中夜雪，千里照組練。
乾坤合冥蒙，遠色辨波面。
雲端數寸塔，僅若簪出弁。
寒飛不遠林，瘦植凍依岸。
龜山晚沽酒，旅食烹野雁。
惜哉吾里豐，一畝不素辦。
離泗州有作
作者：張耒
朝代：宋

舸𦩆大艑來何州，翩翩五兩在船頭。
淮邊落帆汴口宿，橋下連檣南與北。
南來北去何時停，春水春風相送迎。
沙岸飛鷗舊相見，短亭楊柳不無情。
清歌一曲主人酒，主人壽客客舉手。
明日酒醒船鼓鳴，沙邊破堠不知名。
行人十里一回首，雲邊猶有塔亭亭。
離蘄陽守風林皇方慮風壯晚未知所止俄頃風息一食頃宿富池作詩示同行
作者：張耒
朝代：宋

老怕風波見輒驚，頼逢談笑慰危情。
縱觀雲嶺屏風合，坐見江濤鏡面平。
淹速人生難預計，險夷世路不須營。
塵埃老作東州守，得得扁舟作此行。
離陳至華西
作者：張耒
朝代：宋

落日照原隰，晚風吹客鞭。
空巢霜後木，殘枿燒餘田。
憔悴貧中客，蒼茫歲暮天。
遠遊輕道路，無地息勞肩。
離陽翟
作者：張耒
朝代：宋

驅車發潁川，回望失嵩少。
霜氣塞層空，黯澹寒日曉。
原田際天平，百里見飛鳥。
累累道傍丘，石獸卧衰草。
不知誰氏碑，剝裂偶未倒。
支離見隸字，書带漢筆妙。
遺墳不可問，文彩竟何效。
永年恃金石，此計久可笑。
昔遊已三歲，存歿傷懷抱。
飽諳人世憂，安得身不老。
離黄州
作者：張耒
朝代：宋

扁舟發孤城，揮手謝送者。
山回地勢卷，天豁江面瀉。
中流望赤壁，石脚插水下。
昏昏烟霧嶺，歷歷漁樵舍。
居夷實三載，鄰里通假借。
別之豈無情，老淚爲一洒。
篙工起鳴鼓，輕艣健於馬。
聊爲過江宿，寂寂樊山夜。
雨中五首·其一
作者：張耒
朝代：宋

手種階前樹，今朝亦有花。
春陰寒食節，陋巷逐臣家。
欲酌消愁酒，先澆破睡茶。
游人歸踏雨，里巷晚喧譁。
雨中五首·其三
作者：張耒
朝代：宋

積雨暗春色，東風還慘悽。
梅殘無復笑，鶯怨欲成啼。
暇日無民訟，芳時有酒携。
不辭乘興出，病足畏深泥。
雨中五首·其二
作者：張耒
朝代：宋

節物即自好，客心何落然。
早寒清野市，夜雨濕江天。
破屋疏茅滴，空厨濕葦烟。
政須一杯酒，相與度殘年。
雨中五首·其五
作者：張耒
朝代：宋

三日雨不止，陰雲生我堂。
曉寒如臘月，凍坐憶朝陽。
過雁低薄屋，高梅飄度牆。
呼童傾一榼，獨對孟光嘗。
雨中五首·其四
作者：張耒
朝代：宋

春殘厭寒攪，雨多空日長。
飯餘時策杖，睡足獨焚香。
芍藥正酣寢，海棠渾未妝。
賢哉堂下竹，相對只蒼蒼。
雨中晨起
作者：張耒
朝代：宋

端居多滯念，秋至一蕭散。
况茲炎凉異，微冷風雨旦。
空山陰靄積，槭槭木聲變。
絺衣感輕單，素褐催補綻。
泥行苦長鬚，買酒不可緩。
洗盞自迎門，一杯聊自勸。
雨中題壁
作者：張耒
朝代：宋

去年此日泊瓜州，衰柳蕭蕭繫客舟。
白髮天涯歎流落，今年對雨古宣州。
雨夜懷陳永源山莊
作者：張耒
朝代：宋

陳君爲生廉易足，水石田園藏一曲。
畦田已作故侯業，種竹未享封君祿。
干名懶復觀書卷，濟病時能開藥籙。
夜來秋雨如决渠，不寐憂君玉川屋。
雨後遊朱園
作者：張耒
朝代：宋

綠葉陰陰護翠枝，晚花雖小亦應稀。
東風不惜殘桃李，吹作春愁處處飛。
雨歇二首·其一
作者：張耒
朝代：宋

雨歇山園竹引芽，老禪睡起日初斜。
今朝却憶香嚴老，解點溈山一椀茶。
雨歇二首·其二
作者：張耒
朝代：宋

家童取酒衝泥至，酒滿山瓶重莫携。
老子欣然一笑起，開嘗洗盞對山妻。
雨霽
作者：張耒
朝代：宋

滯雨忽雲霽，園林有清暉。
時鳥亦和鳴，好風清且微。
遠愧深山僧，趺坐掩禪扉。
豈知芳非歇，詎傷寒暑違。
一念與道寂，九旬淡無爲。
躡心探斯理，吾今其庶幾。
雨霽
作者：張耒
朝代：宋

豐隆故犯青冥上，列缺應逢返照還。
樓外細蟾呈窈窕，枝間少女故徘徊。
雨霽望樊山
作者：張耒
朝代：宋

金碧江南數疊山，雨餘秀色直堪餐。
仙娥倭墮青雲髻，照我衰遲澤畔顔。
雪中狂言五首·其一
作者：張耒
朝代：宋

江鄉密雪常在春，異哉今臘已再白。
風嚴無聲掠樹過，茅簷飛霰鳴策策。
老農飽食莫畏寒，天意在汝田中麥。
我雖無田助爾喜，來歲不憂湯餠窄。
雪中狂言五首·其三
作者：張耒
朝代：宋

我家中州食嗜麵，長羅如船磑如電。
爛銀白璧照中厨，膳夫調和隨百變。
江鄉種麥幾數粒，强進腥魚蒸糲飯。
雪深麥好定豐登，明年一飽償吾願。
雪中狂言五首·其二
作者：張耒
朝代：宋

今春齊安大疾疫，閭里老弱死籍籍。
篾繩蘆蓆肩兩夫，繞郭纍纍瘞千百。
玄冥一日行正令，癘氣入地應千尺。
異鄉身健百不憂，有錢但知沽酒喫。
雪中狂言五首·其五
作者：張耒
朝代：宋

故園陳墟太昊祠，臘雪消後融春泥。
韭芽苣甲初出土，春槃飣鬬如棼絲。
里閭經過厭此物，糖䭔寒具方交馳。
江南魚稻豈不美，長年謫居長土思。
雪中狂言五首·其四
作者：張耒
朝代：宋

請說吾鄉人種麥，漫山亙野頃千百。
北風寒嚴大澤乾，一臘何啻見三白。
春泥冰消土脈動，壠畝漸縱牛羊續。
街頭作餠大如槃，一歲衣食事已畢。
雪後贈徐仲車
作者：張耒
朝代：宋

平明呼童汲井華，童歸告我門有雪。
披衣疾走出戶看，正見風毛萬夫獵。
冷欺病骨不敢前，縮頭蟄戶如寒鼈。
樓臺得勢互照映，松竹無風自騷屑。
念昔兒童逢雪喜，摶捧嘴吞如沃渴。
如今欲啗老不禁，何異愛屨而遭刖。
高門有酒不愛詩，我愛吟詩尊屢闕。
東鄰徐子與我同，愛詩過我衣百結。
藏頭敗被口吟呵，文似鏘金身似鐵。
人生豈合長賤貧，二百青銅直須輟。
雪晴
作者：張耒
朝代：宋

荒園雪晴愁徑滑，濕柴堅坐戀爐紅。
寒香委地梅無頼，嫩坼抽苗麥有功。
瘴癘潜消人氣樂，豐登定慰客途窮。
暖寒破悶功無敵，頼有尊中臘酒醲。
雪晴苦寒
作者：張耒
朝代：宋

水驛微茫外，檣烏蒼莽中。
人愁暮村雪，雁急夜淮風。
大澤凍相接，羣山深未窮。
蕭條歲事晚，舟檝伴南翁。
雪晴野望
作者：張耒
朝代：宋

蕭蕭空谷隠山雲，渡水人歸何處村。
樵逕雪迷唐苑路，鳥聲寒集漢祠門。
公堂吏散惟修竹，近嶺林疏見飲猿。
客坐無氈君莫笑，陶潜亦有酒盈樽。
雪齋
作者：張耒
朝代：宋

雪霽山堆黛，江晴日炫金。
風烟調柳態，冰雪徹梅心。
節物何嫵媚，端居自滯淫。
無眠聽雲雁，稍有北歸音。
霅溪道至四安鎮
作者：張耒
朝代：宋

苕霅清秋水底天，夜帆燈火客高眠。
江東可但鱸魚美，一看溪山直萬錢。
霜後步西園
作者：張耒
朝代：宋

濃霜失暄妍，短日淡無色。
回風振中園，摇落聲策策。
草根饑鳥啄，飛舞時嘖嘖。
野荒無遺粒，卒歲將何食。
鮮鮮西牆下，幽草弄寒碧。
四時不吾欺，聊假汝頃刻。
青春
作者：張耒
朝代：宋

青春忽妍好，半嶺麗朝陽。
谷鳥喜相見，園花明曉妝。
閑居耽道味，吟眺惜風光。
扣戶有佳客，悠然三舉觴。
青桐道中值雨凡數里舟行久之頗有江湖之思二首·其一
作者：張耒
朝代：宋

繫馬操舟問檝師，却疑淮口掛帆時。
人間遷改何須問，便作江湖未可知。
青桐道中值雨凡數里舟行久之頗有江湖之思二首·其二
作者：張耒
朝代：宋

冥冥烟外鳥飛歸，野老得魚收網迴。
隔浦斷霞沉欲盡，半彎新月出雲來。
青陽驛會劉伯聲夜話
作者：張耒
朝代：宋

奔走倦塵埃，相逢顔暫開。
語闌燈燼改，飲散月華來。
行役風霜苦，流年歲月催。
我愚甘自分，惆悵子多才。
韓信
作者：張耒
朝代：宋

登壇一日冠羣雄，鐘室倉皇念蒯通。
能用能誅誰計策，嗟君終自愧蕭公。
韓信祠
作者：張耒
朝代：宋

千金一飯恩猶報，南面稱孤豈遽忘。
何待陳侯乃中起，不思蕭相在咸陽。
項城道中
作者：張耒
朝代：宋

塵壁蒼茫有舊題，十年重見一傷悲。
野僧欲與論前事，自說年多不復知。
項羽
作者：張耒
朝代：宋

沛公百萬保咸陽，自古柔仁伏暴强。
慷慨悲歌君勿恨，拔山蓋世故應亡。
預作冬至
作者：張耒
朝代：宋

紫壇曾從奠琳琅，親被天人玉冕光。
今日黄州山下寺，五更聞雁滿霜林。
題五柳亭
作者：張耒
朝代：宋

大夫風韵如彭澤，五柳蕭森手自栽。
我亦扁舟倦游者，登臨聊復賦歸來。
題倪敦復北軒
作者：張耒
朝代：宋

瀟洒倪夫子，新城面北堂。
庭前無獄訟，客至有壺觴。
晝靜塵埃絕，春餘花草香。
爲君題素壁，容我醉中狂。
題南禪院壁二首·其一
作者：張耒
朝代：宋

乞食高僧午未歸，秋庭落葉日暉暉。
蕭條古寺松陰下，簷鐸風中乳鴿飛。
題南禪院壁二首·其二
作者：張耒
朝代：宋

秋林落葉已斑斑，秋日當庭尚掩關。
掃榻晝眠聽鳥語，可憐身世此時閒。
題南頓光武祠
作者：張耒
朝代：宋

他日曾休羽葆車，可憐宮寺已丘墟。
雲臺諸將鏘冠劍，却遣嚴光配坐隅。
題史院直舍魚鷺屏
作者：張耒
朝代：宋

鐘鼓聲稀下直遲，秋暉初轉萬年枝。
寒廳盡日誰相對，慚愧屏風兩鷺鷥。
題吳熙老古銅榼
作者：張耒
朝代：宋

子雲鴟夷如大壺，日醉自不妨著書。
盛酒借沽太勤劬，鑄銅爲榼計未疏。
古人制器儉復真，不似後世鏤金銀。
一罌湛湛致坐側，時與周旋真可人。
題吳熙老風雲圖
作者：張耒
朝代：宋

雨脚橫空萬牛弩，烈風吹山山欲仆。
草披木拔何足道，大江翻瀾失洲渚。
路旁失轡者誰子，道阻且長泥沒屨。
鞭馿挽車亦何急，目眩心摇行不顧。
我生飄蓬慣羈旅，顧爾艱難逢亦屢。
衲被蒙頭不下堂，且與身謀安穩處。
題周文翰郭熙山水二首·其一
作者：張耒
朝代：宋

魚村橘市楚江邊，人外秋原雨外川。
遣騎竹邊邀短艇，天涯暮色已蒼然。
題周文翰郭熙山水二首·其二
作者：張耒
朝代：宋

洞庭葉落萬波秋，說與南人亦自愁。
指點吳江何處是，一行鴻雁海山頭。
題唐宋輔城上小樓二首·其一
作者：張耒
朝代：宋

沙田小雨不成泥，一带溪光照翠微。
遠目直隨殘日盡，晚雲還望故山歸。
題唐宋輔城上小樓二首·其二
作者：張耒
朝代：宋

近郊小徑絕人行，水滿菰蒲取次生。
沙岸雨來長集燕，桑田深處忽聞鶯。
題堂下桐
作者：張耒
朝代：宋

零落當軒兩樹桐，秋來相伴一衰翁。
寒枝向月空餘影，隕葉知時不待風。
故國山川天黯淡，美人音信雁西東。
歲華節物俱寥落，滿眼牢愁頼酒攻。
題壁
作者：張耒
朝代：宋

命駕欲詣客，欲去復遲遲。
事幸無甚急，何用勞驅馳。
家貧幸有酒，亦略具鮮肥。
且復東窗下，高歌醉而嬉。
題壽陽樓二首·其一
作者：張耒
朝代：宋

渺渺長淮去不休，行人獨上壽陽樓。
一闋長歌不須唱，山川都是舊時愁。
題壽陽樓二首·其二
作者：張耒
朝代：宋

長淮不斷水悠悠，樓下行人淮上樓。
誰謂滿前風景好，古今供作別離愁。
題外甥楊克一詩篇末
作者：張耒
朝代：宋

十年不復上天津，閒却西都幾度春。
里巷夢中迷向背，山河句裏見精神。
藝成斧鑿真須棄，學富篇章自不貧。
莫倚詠兒兼贈婦，須知漸與老爲鄰。
題大蘇凈居寺
作者：張耒
朝代：宋

平生愛山如好德，未嘗一飯忘泉石。
大蘇山下松栢林，路盡重門照金碧。
思公得道神所相，指示巖幽駐瓶錫。
天台妙教源欲啟，來此一酌曹溪滴。
兩公道場守龍象，兵火暫晦終輝赫。
撞鐘伐鼓食千指，皆二大士之餘力。
縈紆石磴造山頂，上有玉人方燕寂。
北軒三伏飛冰雪，一日掠盡淮山色。
東遊塵土我實倦，道過化城聊暫息。
青鞋布襪舊家風，此身終效名山役。
題宅後井
作者：張耒
朝代：宋

清泉十丈白如漿，甘似醍醐透椀凉。
君欲道中無渴死，百尋操綆莫辭長。
題安州張全翁大夫溪圖
作者：張耒
朝代：宋

清溪縈洄流碧玉，散入緣岡萬竿竹。
照春四合錦繡林，干雲直上風霜木。
主人吾宗行珪璧，解組歸來鬢猶綠。
祇知林下酒盈樽，不憂門外車推轂。
靈心內守消冰炭，洗眼旁觀看榮辱。
造物乘除真有理，却將康健還無欲。
嗟予放浪已半世，斥逐不去緣微祿。
六年一夢百憂患，踏雨褰裳過林麓。
殺雞爲黍固留我，我自奔忙不皇宿。
乃知風月爲君好，頗覺禽魚憎我俗。
楚魚楚稻賤如土，老去容身一茅屋。
他年杖履請卜鄰，與君靜話烹粱粥。
題宣州後堂壁四首·其一
作者：張耒
朝代：宋

過雨山亭暑氣微，老人猶未試生衣。
滿園閒綠無人到，春日南風燕子飛。
題宣州後堂壁四首·其三
作者：張耒
朝代：宋

翠樹陰陰晚雨回，江山清潤絕纖埃。
軍厨煮酒香初熟，更釣溪魚斫鱠來。
題宣州後堂壁四首·其二
作者：張耒
朝代：宋

我欲留春情不淺，青春別我苦無情。
敬亭山下紅千樹，日日南風綠滿城。
題宣州後堂壁四首·其四
作者：張耒
朝代：宋

流落天涯一病身，簿書叢裏費精神。
殷勤照水窺華髮，黄鳥聲中又一春。
題寒溪長老方丈
作者：張耒
朝代：宋

滿坐繩床百事貧，荒溪古屋四無鄰。
爲生易足君無笑，渠是人間得計人。
題庭木
作者：張耒
朝代：宋

枯條怪石坐寒禽，玉軸高懸畫萬金。
歲晚荒畦真在眼，寂寥方見此時心。
題廬阜官廳壁
作者：張耒
朝代：宋

平生山水興，今夜宿東林。
落日樓殿影，西風鐘梵音。
雲橫山閣迥，雨過虎溪深。
脚力猶堪在，他年當重尋。
題所居西齋
作者：張耒
朝代：宋

幽居不厭小，小院有深庭。
一曲秋風地，低簷夕照明。
脫條株有態，止水瑩含清。
中有支離客，吟腰瘦沈卿。
題扇二首·其一
作者：張耒
朝代：宋

越衫羅薄逆新凉，扇剪青綃秋水光。
花前一把羅敷手，直到花殘襟袖香。
題扇二首·其二
作者：張耒
朝代：宋

彎彎凉月帖淮天，露濕蒲梢風墮蓮。
松蓋草茵迎不至，南山桂子老秋烟。
題朱氏園
作者：張耒
朝代：宋

東風邀客入芳菲，夾徑吹香李萬枝。
啼鳥遠聞知晝靜，好花相續得春遲。
連檣東去淮天闊，綠野南環楚澤卑。
客至會須留醉墨，主人留榜待新詩。
題李方叔文卷末
作者：張耒
朝代：宋

他日東坡譽子文，瀾翻健筆欲凌雲。
决科正爾真餘事，射策如何但報聞。
詭御獲禽雖可鄙，挽弓射葉亦徒勤。
莫辭更擬相如作，寂寞思玄未放君。
題東坡卜算子後
作者：張耒
朝代：宋

空江月明魚龍眠，月中孤鴻影翩翩。
有人清吟立江邊，葛巾藜杖眼窺天。
夜凉月墮幽蟲急，鴻影翹沙衣露濕。
仙人采詩作步虛，玉皇飲之碧琳腴。
題楚州聖井并贈主僧
作者：張耒
朝代：宋

古佛勝妙力，一泓常湛然。
禱祈供衆欲，守護頼師賢。
清碧晨齋罷，秋登寶供前。
自憐多病質，時許挹清泉。
題榮子邕陋居二首·其一
作者：張耒
朝代：宋

草舍隆中一幅巾，閉門三致漢將軍。
紛紛自獻知何有，終遣斯人了鼎分。
題榮子邕陋居二首·其二
作者：張耒
朝代：宋

一室荒蕪孺子貧，知君四海入經綸。
殺身虎口終何補，洒掃庭除自可人。
題江州琵琶亭
作者：張耒
朝代：宋

危亭古榜名琵琶，尚有楓葉連荻花。
嗚呼司馬則已矣，行人往來皆歎嗟。
司馬風流映千古，當日琵琶傳樂府。
江山寂寞三百年，潯陽風月知誰主。
我今單舸犯江潭，往來略已遍東南。
可憐千里傷心目，不待琵琶淚滿衫。
題洛尾亭二首·其一
作者：張耒
朝代：宋

日出南山春霧收，渾渾洛尾入淮流。
莫向行人贈楊柳，折將離恨入孤舟。
題洛尾亭二首·其二
作者：張耒
朝代：宋

洛尾亭邊淮汴交，來波去浪恨迢迢。
無端更洒黄昏雨，吹作春愁不肯消。
題洪澤亭
作者：張耒
朝代：宋

三年淮海飄萍客，今日亭邊再艤舟。
人似垂楊隨日老，事如流水幾時休。
閒於萬事常難得，仕以爲生最拙謀。
此世定知猶幾至，遑遑奔走欲何求。
題海州懷仁令藏春亭
作者：張耒
朝代：宋

聞道山中賢長官，種花不肯放春還。
故知車馬紅塵地，催促東風不得閒。
題淮陰侯廟
作者：張耒
朝代：宋

雲夢何須僞出遊，遭讒猶得故鄉侯。
平生蕭相真知己，何事還同女子謀。
題淮陰孫簿壁
作者：張耒
朝代：宋

荒凉官舍對淮流，樽酒相逢爲少留。
夾道老椿鴉哺子，隔牆荒草牧呼牛。
渡頭人散前村市，天際帆來何處舟。
自古詩人最多感，新篇應解寫騷愁。
題焦山
作者：張耒
朝代：宋

焦山如伏龜，萬古浸碧浪。
舉頭北顧海，尾負金剎壯。
我聞城東樓，秀色日相向。
松杉數毛髮，人物見下上。
欲携浮丘公，據殻恣潜漾。
仙風如見引，金闕或可訪。
題畫二首·其一
作者：張耒
朝代：宋

敗蘆浸水凍灘沙，朔雪隨風亂綴花。
濕翅老鴻鳴未起，暮雲山色暗天涯。
題畫二首·其二
作者：張耒
朝代：宋

蒼蒼老石守寒叢，雪洒林鳩美睡中。
鶉傍陳根饑更啄，雀栖高枿瞑愁風。
題綠野亭
作者：張耒
朝代：宋

渺渺孤亭滄海東，天連平野四無窮。
可須戶牖毫端上，自攬山河眼界中。
題西園酴醾
作者：張耒
朝代：宋

風霜老枿蹙龍蛇，中有青春白玉葩。
要使根深生意遂，不妨秋雨卧泥沙。
題譙東魏武帝廟
作者：張耒
朝代：宋

草昧羣龍鬭，英雄接上游。
吳卑青蓋伏，蜀陋葆車留。
挾漢臨諸夏，中原半九州。
人驚呂布縛，誰信本初憂。
天作西南限，時方割據秋。
力終回赤壁，功止霸諸侯。
歷數知歸禹，乾坤正造周。
事商完夙志，傳子豈人謀。
銅雀佳人恨，西陵拱木秋。
千年故鄉廟，歌舞薦牢羞。
題趙楶所收趙令穰大年烟林二絕·其一
作者：張耒
朝代：宋

江上孤烟蔽遠林，秋原人靜下鳴禽。
水鄉此景常經眼，誰信侯家畫萬金。
題趙楶所收趙令穰大年烟林二絕·其二
作者：張耒
朝代：宋

楓林荻港白晝靜，落雁飛鷗盡日閒。
平遠起君千里恨，清詩可要助江山。
題軫師房二首·其一
作者：張耒
朝代：宋

漠漠雨苔依砌綠，鮮鮮秋菊映階黄。
山僧睡起日亭午，出戶微微栢子香。
題軫師房二首·其二
作者：張耒
朝代：宋

銅瓶布衲出塵埃，疏瘦風標日一齋。
門逕蕭然更無事，生螢飛鴿及時來。
題陸羽祠堂兼寄李援援有詩殊佳二首·其一
作者：張耒
朝代：宋

陸子不可招，寥寥風月魂。
空堂掩遺像，幸此配老禪。
舉世人澆薄，云誰知子賢。
竟陵樵牧地，陳迹豈復存。
我欲歌子詩，三歎撫無弦。
瓦登薦秋菊，酌此石井泉。
題陸羽祠堂兼寄李援援有詩殊佳二首·其二
作者：張耒
朝代：宋

清詩弔陸子，味若堂下泉。
陸子骨已朽，青松代之言。
松亦安能言，風至時蕭然。
至談非牙舌，陸子意已傳。
題韓幹馬圖
作者：張耒
朝代：宋

頭如翔鸞月頰光，背如安輿鳬臆方。
心知不載田舍郎，猶带開元天子紅袍香。
韓幹寫時國無事，綠樹陰低春晝長。
兩髯執轡儼在傍，如瞻馳道黄屋張。
北風揚塵燕賊狂，廄中萬馬歸范陽。
天子乘騾蜀山路，滿川苜蓿爲誰芳。
題齋壁
作者：張耒
朝代：宋

松庭日午聽啼鶯，簾外人稀睡老鈴。
已歎近秋添白髮，更因多病讀黄庭。
江魚未上烹難致，吳酒空斟醉易醒。
好住安心莫惆悵，此身天地一浮萍。
風駛浪湧仲達喜其快因作一篇
作者：張耒
朝代：宋

人生不欲甚快意，遲速到家還一致。
向來白浪涌如山，舟中呀呷幾喪氣。
我師禪祖學不動，頗覺蒼茫忘定慧。
憑河不悔聖所非，君勿爲笑而爲戒。
飛螢詞
作者：張耒
朝代：宋

碧梧含風夏夜清，林塘五月初飛螢。
翠屏玉簟起凉思，一點秋心從此生。
方池水深溪雨積，上下輝輝亂凝碧。
幸因簾捲到華堂，不畏人驚照瑶席。
漢宮千門連萬戶，夜夜熒煌暗中度。
光流太液池上波，影落金盤月中露。
銀闕蒼蒼玉漏遲，年年爲爾足愁思。
長門怨妾不成寐，團扇美人還賦詩。
避暑風廊人語笑，欄下撲來羅扇小。
已投幽室自分明，更伴殘星碧天曉。
君不見連昌宮殿洛陽西，破瓦頹垣今古悲。
荒榛腐草無人迹，只有秋來熠燿飛。
飛雲
作者：張耒
朝代：宋

時雨久不施，飛雲作朝陰。
芃芃中原麥，頼此三日霖。
朝陽忽清霽，披露南山岑。
雖無濟物跡，膏澤在民心。
食杞
作者：張耒
朝代：宋

江皋春氣足，佳杞蕃新苗。
老枿飽霜露，餘滋發柯條。
青青被修岡，若若緣空壕。
僮歸必盈筐，一杯勸爾勞。
神農不吾期，夸譽何忉忉。
堅筋及奔馬，瑩目察秋毫。
餘功補陽幹，清利勝堇椒。
老臞天隨翁，空斧無脂膏。
飯成資爾薦，長對顔家瓢。
食筍
作者：張耒
朝代：宋

荒林春足雨，新筍迸龍雛。
鄰叟勤致饋，老人欣付厨。
朝餐甘飽美，放浄爲嗟吁。
惜取葛陂杖，猶堪代我駒。
食菜
作者：張耒
朝代：宋

大雨困淋漓，小雨傷霢霂。
哀哉南畝人，日夜塗手足。
入倉無一粒，敢望祈報福。
餘功歸老圃，畦菜青滿目。
長官却野饋，性命赦雞鶩。
何須問清白，薦德芻一束。
歸來輟食歎，每悔釜炊玉。
青衫尚如此，何况膏粱腹。
願君少自寬，謀遠須食肉。
食菝葜苗
作者：張耒
朝代：宋

江鄉有奇蔬，本草記菝葜。
驅風利頑痺，解疫補體節。
春深土膏肥，紫筍迸玉裂。
烹之芼薑橘，盡取無可輟。
應同玉井蓮，已過貓頭茁。
異時中州去，買子携根撥。
免令食蔬人，區區美薇蕨。
食薇
作者：張耒
朝代：宋

歲窮陰不解，短日過牆微。
幽鳥穿林小，寒烏啄樹饑。
冰霜崖嶺壯，烟火井閭稀。
老拙安閒僻，無心厭食薇。
食薺糝
作者：張耒
朝代：宋

論斤上國何曾飽，旅食江城日至前。
常慕藜羹最清好，故應不糝愧吾原。
食蟹
作者：張耒
朝代：宋

世言蟹毒甚，過食風乃乘。
風淫爲末疾，能敗股與肱。
我讀本草書，美惡未有憑。
筋絕不可理，蟹續牢如絙。
骨萎用蟹補，可使無騫崩。
凡風待火出，熱甚風乃騰。
中炎若遇蟹，其快如霜泠。
俗傳未必妄，但恐殊愛憎。
本草起東漢，要之出賢能。
雖失諒不遠，堯跖終殊稱。
書生自信書，俚說徒營營。
飯昭果寺
作者：張耒
朝代：宋

飄然乘興遊，殽酒笑俗具。
僧居致野飯，草草亦有趣。
山僧慣迎客，煮茗新泉注。
岩花得春遲，晚秀見紅素。
蕭蕭野市井，人物自來去。
溪光送孤舟，石色照素樹。
題名掃高壁，歲月記所遇。
書罷迹已陳，出門猶反顧。
飲酒擬柳子厚
作者：張耒
朝代：宋

澤國多水氣，日西春尚寒。
窮居無樂事，且復開清樽。
一酌召和氣，三觴失愁顔。
百憂如崩雲，天地爲我寬。
采采中田杞，愈食仍甘餐。
登盤自有味，何必盛炮燔。
饑烏詞
作者：張耒
朝代：宋

北風夜雨烏翅濕，低飛野畦啄遺粒。
啄食不飽還畏人，嗚呼隔隴自求羣。
我行陳宋經大澤，田荒生茅不種麥。
空腸待飽明年禾，鴉鴉爾饑獨奈何。
馬周
作者：張耒
朝代：宋

馬周未遇虯鬚公，布衣落魄來新豐。
一樽獨酌豈無意，俗子不解知英雄。
賢豪相逢自相得，一語君王見胸臆。
當時豈不爲人言，聾耳安能爲君側。
馬巨濟董役魏王墳作詩寄之
作者：張耒
朝代：宋

城北牛脾山，千丘壓其麓。
事皆有司辦，聖世數厚族。
園林迫復土，百役興甚速。
煩我別駕公，侵星次空谷。
郵亭舊客去，閒日睡頗足。
聞鶯有佳興，徙倚近喬木。
櫻笋味鼎來，管弦調漸熟。
期歸酌燒酒，及此未炎燠。
驅馬
作者：張耒
朝代：宋

駸駸驅馬去，秋晚思悠哉。
日暖禾黍熟，霜晴鴻雁來。
晚篁經雨出，幽菊犯寒開。
官冷無拘束，尋山首易迴。
魚蝦
作者：張耒
朝代：宋

一尺盆池數種荷，魚蝦亦解起風波。
爾來未識天池樂，更有鯨鵬奈爾何。
魚蝦相望
作者：張耒
朝代：宋

悲歡回首兩茫然，憶別龍門又半年。
應是舊時歌舞處，和風開凍一層天。
魯直惠洮河綠石研冰壺次韵
作者：張耒
朝代：宋

洮河之石利劍矛，磨刀日解十二牛。
千年虜地困沙礫，一日見寶來中州。
黄子文章妙天下，獨有八馬森幢旒。
平生筆墨萬金值，奇煤利翰盈篋收。
誰持此研參案几，風瀾近手寒生秋。
抱持投我棄不惜，副以清詩帛加璧。
明窗試墨吐秀潤，端溪歙州無此色。
野人齋房無玩好，慚愧衣冠陳裸國。
晁侯碧海爲文詞，盤薄萬頃澄清漪。
新篇來如徹札箭，勁筆更似劃沙錐。
知君自足報蒼璧，愧我空賦瓊瑰詩。
魯直示其伯父祖善馬鞍松隠齋詩次其韵
作者：張耒
朝代：宋

老鶴閱世久，歸來毛骨寒。
田園半拱木，兒稚總勝冠。
愛客能酤酒，尋山不跨鞍。
平生未見面，試作阿咸看。
鳴蜩
作者：張耒
朝代：宋

鳴蜩嘒高風，逮夜且復靜。
草蟲何爲者，落日鳴復逞。
陰陽且戰爭，微物何所競。
化工執其機，開闔惟所命。
朔雁有行意，肅肅如待令。
江河有舊渚，寧畏風霜勁。
鴻軒下有薔薇予初至時生意蓋僅存耳予爲灌溉壅護今年春遂大盛仲春著花數百萼大幾如芍藥豐盛妍麗頃所未見也余有黄州之行酌酒賞別
作者：張耒
朝代：宋

堂下薔薇親灌溉，辛勤纔見一春花。
時如轉轂無停軌，客似飛鴻不定家。
一歲相邀伴寂寞，明年誰復對芳華。
驅車又向黄州去，風月相望一歎嗟。
鵁鶄
作者：張耒
朝代：宋

敗荷枯葦一方池，溪上鵁鶄坐得知。
何事月寒風露下，攣拳孤影在風枝。
鵯鵊
作者：張耒
朝代：宋

整刷衣裾紫翠新，曉天風露壓雞晨。
應知不置蓮花漏，長喚林中宴坐人。
鵯鵊詞
作者：張耒
朝代：宋

樹頭玄衣郎，神爽聲復清。
睡先萬目覺，起對殘月星。
憫世耽睡昏，體穢神不靈。
招使離衽席，啼呼每丁寧。
幽人最憐汝，未旦起坐聽。
荒山多嘉樹，春盡故園情。
鷓鴣天
作者：張耒
朝代：宋

傾蓋相逢汝水濱。須知見面過聞名。馬頭雖去無千里，酒盞才傾且百分。嗟得失，一微塵。莫教冰炭損精神。北扉西禁須公等，金榜當年第一人。
鹿仙山
作者：張耒
朝代：宋

溪清山秀隠神仙，乘鹿真人去幾年。
天地壺中無客到，方書肘後有誰傳。
秦皇採藥迷蓬島，漢武燒金得紫烟。
真境寥寥在何處，未容塵世妄攀緣。
鹿邑道中
作者：張耒
朝代：宋

去歲秋時去，今年秋又來。
浮名何所得，歲月苦相催。
麗春
作者：張耒
朝代：宋

蓬蒿眼已熟，收拾到阿麗。
徒分色黄白，未害格妾婢。
爭妍知不足，出刺以自衛。
上有寒梅枝，春霜一憔悴。
麞猿圖
作者：張耒
朝代：宋

陰巖萬古無纖塵，木石翠潤無冬春。
時哉兩猿掛復蹲，其一抱子爲屈伸。
下有遊貆意甚馴，雄雌嬉遊循水濱。
沐猴遇麞愕欲奔，據高自得俯而捫。
懸之門堂閱疑真，妙哉易生筆有神，以此成名以終身。
黄人謂寒食上冢爲澆山其祭饌多用蒻菜事已則鳴鉦而歸
作者：張耒
朝代：宋

携酒澆山去，鳴鉦徹祭歸。
青蔬蒸果蒻，白酒市無旗。
日暮人皆醉，夜深歌似啼。
故人書問我，何用久居夷。
黄州酒務稅宿房北窗新種竹戲題於壁
作者：張耒
朝代：宋

異時小杜高眠地，幾向秋風聽楚江。
身世浮雲那可計，試留雙竹守寒窗。
黄幾道哀挽
作者：張耒
朝代：宋

風流正始久無聲，頗復因公到後生。
千里族人分俸祿，百年鄉黨守題評。
青雲脫屣烏臺峻，白首含香畫省清。
但得將軍桃李在，寧須公相寫銘旌。
黄菊
作者：張耒
朝代：宋

黄菊出荒歲，揚揚顔色好。
芙蓉不能霜，敗裂不自保。
君子與小人，於此見其操。
最憐所種蔬，根葉依畦老。
朝晡充盤餐，滋味不枯槁。
鷄鳴鄰里靜，老子起常早。
呼童速沽酒，無使尊中燥。
黄葵
作者：張耒
朝代：宋

黄葵貴麗不妖嬈，一朵新晴檻外高。
還似邇英臨便坐，曈矓朝日照天袍。
齊安今秋酒殊惡對岸武昌酒可飲故人潘主簿時惠雙榼
作者：張耒
朝代：宋

軍城曉鼓已蓬蓬，城下秋雲卷暮江。
祇有老雞能換卧，更無佳客可傾缸。
衝風時動蕭蕭葉，晚日斜窺寂寂窗。
猶喜江南有佳客，憐貧時致玉壺雙。
齊安春謠五絕·其一
作者：張耒
朝代：宋

江上魚肥春水生，江頭花落草青青。
蔞蒿芽長蘆筍大，問君底事愛南烹。
齊安春謠五絕·其三
作者：張耒
朝代：宋

楊柳弄春藏不得，雪絮點點吹人來。
輕清潔白非塵物，寄語桃杏莫相猜。
齊安春謠五絕·其二
作者：張耒
朝代：宋

莫笑江城大如斗，桃花如燒酒如油。
人生無病即爲樂，莫誦離騷澤畔愁。
齊安春謠五絕·其五
作者：張耒
朝代：宋

江頭春泥妨踏春，閉門守春春著人。
問春著人作何味，半酣美酒聽韶鈞。
齊安春謠五絕·其四
作者：張耒
朝代：宋

赤壁磯前江急流，周郎功業莽悠悠。
惆悵沙邊雨中樹，無言供作古今愁。
齊安秋日
作者：張耒
朝代：宋

齊安荒僻郡，平昔處放臣。
幸此公酒美，復此高秋晨。
百憂雖搶攘，一榼奈芳醇。
舉杯三酌後，遙作葛天民。
齊安行
作者：張耒
朝代：宋

黄州楚國分三戶，葛蔓爲城當樓櫓。
江邊市井數十家，城中平田無一步。
土岡瘦竹青復黄，引水種稻官街旁。
客檣朝集暮四散，夷言啁哳來湖湘。
使君麗譙塗堊赭，門狹不能行兩馬。
滿城蛙噪亂更聲，谷風穀穀黄鴉鳴。
最愁三伏熱如甑，北客十人八九病。
百年生死向中州，千金莫作齊安遊。
齊安食蔞蒿根菊茁
作者：張耒
朝代：宋

故園蔬甲又逢春，想見雕槃巧鬭新。
强掘蔞根槃鬰屈，故挑菊茁嚼芳辛。
春來小疾妨杯切，老去懷鄉役夢頻。
堪笑吳傖戀蓴鱠，素衣愁化洛陽塵。
齋中列酒數壺皆齊安村醪也今旦亦强飲數杯戲成呈邠老昆仲二首·其一
作者：張耒
朝代：宋

曾嘗玉皇碧琳腴，不醉長安市上酤。
飲濕先生今已矣，啜醨留得與門徒。
齋中列酒數壺皆齊安村醪也今旦亦强飲數杯戲成呈邠老昆仲二首·其二
作者：張耒
朝代：宋

放逐江邊長苦飲，壺漿尚敢較醇醨。
中都光祿多新釀，不解隨人得一巵。
龜山水陸院
作者：張耒
朝代：宋

院靜步柏影，庭虛聞塔鈴。
連龕香慘淡，古榜金青熒。
山背負華殿，淮身朝廣庭。
旛花龍護法，梁棟神扶傾。
緬懷開山人，天眼照廢興。
一庵檀施集，百堵神鬼驚。
支祁萬古穴，石老深潭清。
坐令金仙力，鎮此水府靈。
我來望春野，高閣近青冥。
白髮老比丘，俯僂困逢迎。
豈無世外人，燕坐守無名。
重堂百僧會，合有菩薩行。
平生一鉢意，長歲百慮更。
狂逃不知返，勝地念浮生。
龜山祭淮詞二首·迎神
作者：張耒
朝代：宋

木梟梟兮蒼山巔，回洑重深兮其下九淵。
東風歌兮春水舞，庭肅肅兮神來下。
神來下兮翠帷舉，谷冥冥兮春山雨。
雨三休兮神三燕，游雲高兮見極蒲，安我舟楫兮君不怒。
水濱之人兮苦思君，菖蒲生兮楊柳春。
解君旂兮醉君御，聊樂一日兮莫予棄。
龜山祭淮詞二首·送神
作者：張耒
朝代：宋

楚巫醉兮君不留，春風起兮木蘭舟。
弭余楫兮飲君酒，君既不顧兮駕龍以出遊。
凌九江兮勒滄海，萬龍舞兮百靈會。
君孔樂兮我思君，望君故居兮其上片雲。
水淪淪兮石碌碌，空祠草長兮風雨入君屋。
山中春兮鳥鳴悲，明月皎皎兮中夜來。
龜陵灣阻風三日遙禱孤山而風止
作者：張耒
朝代：宋

積水多疾風，三日阻我舟。
天寒波濤惡，岸窟騰龍虬。
五更船篷鳴，冷風入衾裯。
平明諸山雪，爛漫鋪琳球。
篙工笑相顧，拍拍我船頭。
水魄小孤神，霧鬢橫星眸。
倉卒禱即應，知我厭滯留。
稍晴景物好，柳色含新柔。
春風我故舊，迎我入東州。
一日
作者：張鎡
朝代：宋

一日不炷香，已若神不清。
一日不覓句，更覺身不輕。
是身天地間，假物舒其情。
君看屐與鍛，自可了一生。
世上紛紛蠻與觸，兩眼看渠憐不足。
爐煙未斷詩已成，更肯愁吟頭白曲。
丁未立春
作者：張鎡
朝代：宋

今歲春從底處回，非關緹室動葭灰。
幽人昨夜池塘夢，已見新春草際來。
七夕
作者：張鎡
朝代：宋

秋近疏飈未轉凉，綵盤珠閣已傳觴。
佳期天上頻逢節，却老人間未有方。
蟾魄嫩明情繾綣，鵲河斜界色滄浪。
瓜盤華錦空兒劇，禱旱于今仰聖皇。
七夕前一夜翠樾堂設醮
作者：張鎡
朝代：宋

矯首千尋古杏簷，遠林空處月鈎纖。
龍蛇藪澤秋聲起，牛女虛空夜氣添。
滿蕩荷開從北看，危欄塔立向西瞻。
綠牋封事精忱達，髴鬰天香羽袖沾。
七夕口占
作者：張鎡
朝代：宋

凉生金井未飄桐，月戶星樓記古風。
乞巧頻年但成拙，懶將祈請效兒童。
七夕池上泛舟四首·其一
作者：張鎡
朝代：宋

居士乘閒養就癡，爭如靈鵲自知時。
不從樓上求新巧，却向船中賦拙詩。
七夕池上泛舟四首·其三
作者：張鎡
朝代：宋

柳繫荃橈句未成，撥船微動碧香迎。
琉璃自愛無瑕翳，不放池西一葉生。
七夕池上泛舟四首·其二
作者：張鎡
朝代：宋

秋入馮夷碧殿凉，仙遊十萬不分行。
錦蜺香滿烟蒙繖，翠鳳光浮露滌裳。
七夕池上泛舟四首·其四
作者：張鎡
朝代：宋

夜雨連明旋出奇，漲平荷蓋失參差。
更教紅莟肩齊水，要學湘妃曉浴時。
七月望煙波觀對月
作者：張鎡
朝代：宋

我生好奇難比論，流水古木期終身。
卜居城隅易得趣，窗戶日與青山親。
出門陂湖舊湮涸，連歲乃爾成奫淪。
結亭據要雖屢賞，物景尚厭非清真。
商飈入序才兩夕，猛雨盡洗炎歊塵。
今晨已復暑不奈，揮汗幾欲捐衣巾。
晚風引履到雲鏡，蕭爽意象生無垠。
須臾從地出偉觀，光潔萬丈推冰輪。
波明上下互發越，彌望但怪鎔黄銀。
烟蘆窣颯雜蟲響，漁艇隠約收絲緡。
人生何用計俗眼，强起口笑勝眉顰。
急傾巨醆叫李白，今古不問交精神。
相隨擬造廣寒闕，共醉更住三千春。
三愛吟
作者：張鎡
朝代：宋

有手須把酒，有口須吟詩。
更留未老脚，上山當及時。
我生除此百不愛，儘著餘年了三債。
一歲縱教醉百回，三日始一眉頭開。
百年藉使吟萬首，十日得三果何有。
足健且長閒，當能遍巖藪。
君不見王逸少，誓墓不出窮名山。
謂宜以樂終，不願縛足名宦間。
又不見陶淵明，快飲不負頭上巾。
嗤笑魯中叟，彌縫闕失成灰塵。
又不見杜少陵，作詩饑凍猶忘愁。
未得驚人句，自言到死不肯休。
人生三物間，所願常周流。
此身已復專林壑，賦詩飲酒須行樂。
三月十四夜觀月思南湖
作者：張鎡
朝代：宋

期會紛然不到詩，拙哉前計只心知。
縱當吏散庭空後，爭似山行水泛時。
柳影半籠明處路，葦聲輕窣暗邊籬。
波神擅此三更月，定訝今宵欠笛吹。
三月望日微雨汎舟西湖四首·其一
作者：張鎡
朝代：宋

清明纔過雨連風，著色湖山便面中。
草上踏青人自出，艤船無地不飛紅。
三月望日微雨汎舟西湖四首·其三
作者：張鎡
朝代：宋

倭纈簾垂柳外樓，覩粧微露玉搔頭。
承平氣象應如此，憶殺金明水殿遊。
三月望日微雨汎舟西湖四首·其二
作者：張鎡
朝代：宋

非是天慳一日晴，晦明多態屬詩人。
雲翻畫樣烘濛墨，波捲紋頭起突銀。
三月望日微雨汎舟西湖四首·其四
作者：張鎡
朝代：宋

隄樹枝條老更成，豈容他處夏陰清。
東風不惜吹芳草，綠滿鵝兒燕子情。
不睡
作者：張鎡
朝代：宋

溽暑快新霽，濕風生夕凉。
屋解掛月盤，瀲灧冰玉光。
飛蟲細可數，夜氣收莽蒼。
境勝玩不足，橫筇據胡牀。
孤生念濩落，靜思還慘傷。
山林平時心，政坐多激昂。
習懶性已成，投閒計爲長。
明宵恐陰雨，不睡庸何妨。
丙午十二月晦日雪霽
作者：張鎡
朝代：宋

曉愛晴暉萬瓦融，近山春意便葱蘢。
敲冰踏雪三旬裏，送臘迎年此夜中。
仁政果能銷運厄，閒家何幸樂時豐。
明朝掃徑看桃柳，要識天公兩樣風。
中秋後一夜觀月
作者：張鎡
朝代：宋

昨夜月色佳，孤坐不及賞。
深嘆一歲中，此景無復兩。
冒冷試出戶，霧氣方漭沆。
金行既中分，宇宙萃澄漺。
堂堂大圓鏡，倒攝山河像。
或云有桂樹，强作枝葉想。
疇能窮兆朕，聊爾付惚怳。
曾無驚鵲飛，但聽悲蟲響。
氣舒厭偪仄，望極增嘆仰。
今夕看尤好，流光透帷幌。
祗欠些子緣，照物尚晶爽。
盆池局牆角，刺歷認菰蔣。
病餘不舉酒，安得詩思廣。
何當揖浮丘，跨鶴離塵坱。
之官離桂隠
作者：張鎡
朝代：宋

坎止流行總付天，好閒初志獨茫然。
巢成不去憐林鳥，門外空維念釣船。
老矣春容聊索漠，薰兮風序向清妍。
雨聲未易催愁得，投暇歸來意最便。
九日
作者：張鎡
朝代：宋

重陽冷菊青黄蕊，半醉幽人黑白頭。
今歲有番堪恨處，病無詩句過中秋。
九月梅花
作者：張鎡
朝代：宋

寂歷疎條葉未空，忽驚冰靨照霜風。
秋來心事誰能領，不向籬邊數菊叢。
五家林四首·其一
作者：張鎡
朝代：宋

放鴨成羣趁暖暉，村童遮護只狂飛。
多多益辦真難事，半里撐船趕不歸。
五家林四首·其三
作者：張鎡
朝代：宋

草木敷榮怕入秋，霜天却自不窮愁。
彈丸都把黄金鑄，亂掛枯疎凍樹頭。
五家林四首·其二
作者：張鎡
朝代：宋

岸轉欣逢撆撆兒，蹙成千步響琉璃。
沒波豈但尋魚喫，水不能濡只我知。
五家林四首·其四
作者：張鎡
朝代：宋

散亂飛鴻掠快晴，嗈嗈那復苦寒聲。
定知已入新詩了，纔過余舟便不鳴。
五日滎陽郡王餉酒
作者：張鎡
朝代：宋

閒中滋味諳來慣，懶費心情爲節辰。
丹篆但期詩祟去，紅泥俄見酒壺新。
移船遣送隨魚信，洗盞開嘗對鶴賓。
絕勝淵明過重九，東籬空伴白衣人。
五月十六日夜南湖觀月
作者：張鎡
朝代：宋

良宵觀月豈無人，未必能看到四更。
山載塔燈金筆立，水摇亭檻玉簾橫。
歌從菡萏香中起，酒向玻瓈盞內明。
誰信南湖當暑夜，葛衣風透覺寒生。
五林方沈氏居
作者：張鎡
朝代：宋

路轉蒼灣靜者家，抱牆脩竹舞簷斜。
佛燈鏡照無盡像，書館池栽成行花。
粗有田園真可樂，不維車服更何加。
晚來清致因閒取，非故邀君一煮茶。
五用前韻詠丹桂花
作者：張鎡
朝代：宋

遍看韶淑萬花林，誰似秋風巧力深。
點注紅泥千日酒，剪裁紫磨十分金。
色迷仙令疑勾漏，香醉姮娥忘藁砧。
莫把釣竿烟外去，珊瑚休道海中沉。
代書回寄楊伯虎
作者：張鎡
朝代：宋

僧舍匆匆別，飛花雨過春。
水村居自樂，城市嬾尤真。
載酒青油舫，傳書白錦鱗。
訪君須及早，非是久閒人。
以桂隠櫻桃從益之博紅酒詩
作者：張鎡
朝代：宋

聞道君家琥珀霞，杭州那更說梨花。
櫻桃顆顆堪持比，換取一尊來水涯。
以洞庭橘寄楊祕監
作者：張鎡
朝代：宋

橘色渾如柿色黄，誠齋有句合分嘗。
豈爲都市頗難得，要是洞庭親寄將。
雨露山中今有味，星辰天上舊無香。
遥知老監開奩處，爲釂椒花雨一觴。
以道學諭鳳口有感詩寫物記事備極詞情不容繼和矣既辱珍示可無奉酬輒抒鄙懷次韻且名以溪婦吟末章反正不忘風人之義也
作者：張鎡
朝代：宋

人間盛衰理甚明，勢去有如湯沃冰。
聽言一事足歎惋，恐君亦復傷中情。
行都赫奕名王第，列屋珠璣多秀慧。
主翁五十二本兵，寵冠諸家當盛世。
其間屬意字以端，姿品高妍兼妙藝。
燕開雲幄萃親友，艷陣香藂嘗竊睨。
轉眼陳迹俱已休，西風葉飛東水流。
相逢應怪我鬢改，貪情省認俄驚羞。
波明藏淚尚剪月，山淺带恨猶橫秋。
失身何心養兒女，啁啾耳厭山蠻語。
困居村店少人沽，飣餖腥鹹污盤俎。
無言脈脈話最深，爲君寫作溪婦吟。
人生榮悴由分定，有夫不必萌他心。